सभकर राय – Anjoria\nअँजोरिया के पन्ना पर राउर स्वागत बा.\nकई बेर महसूस कइले बानी कि कुछ पाठक पाठिका कुछ कहल चाहेलें, आपन बात, आपन विचार वगैरह आ उनुका पता ना चले कि कहाँ आपन बात कहसु. अलग अलग पोस्ट पर कमेंट ओह पोस्ट से जुड़ल होखे के चाहीं बाकिर अगर ओह पोस्ट से ना जुड़ल होखे तब कहवाँ लिखल जाव?\nएही जरूरत के पूरा करे खातिर एह पेज के बनावल गइल बा. एहिजा रउरा आपन कविता, कहानी, गीत, रचना छोड़ आपन हर तरह के विचार एहिजा जाहिर कर सकीलें. बात भोजपुरी से जुड़ल होखे भा देश समाज से, फिलिम से भा गीत गवनई से, टीवी से भा राजनीति से. एह पेज पर पूरा आजादी बा आपन बात कहे के.\nसंपादक के काम अतने भर देखे के बा कि भाषा संयत बा, फूहड़ शब्द भा गाली गलौज के इस्तेमाल नइखे भइल, केहु पर व्यकिगत लाँछन नइखे, केहू के छीछालेदर नइखे नइखे कइल जात. ओकरा बाद राउर टिप्पणी जस के तस प्रकाशित कर दिहल जाई. साथही इहो देखल जाई कि टिप्पणी कवनो उद्देश्य से कइल गइल बा, आपन फोन नं॰, इमेल वगैरह छपवावे खातिर ना. ई सुविधा राउर राय जाने आ बतावे खातिर दिहल गंइल बा, एकरा के हमेशा ध्यान में राखीं.\nअगर प्रकाशित होखे में देर लागत होखे त इंतजार करीं. बार बार पोस्ट करे के जरूरत नइखे. काल्हु जब देखे आइब त ऊ पोस्ट प्रकाशित मिली.\nHamarefilim Jai kehu na bna pailesh hum bnabtanee ja nha nam back PARO chalee sasural. Dirct of film maker Gopalbihari ( murli film & entertainment ) .Patna m audiosan hoe .all com ..09971548612 ..pranam ..bhi log ..\nbhojpuria logan ke taim khan ke taraf se bahot bahot payar dosto jald hi ham bhi aap logo ke liye lekar aarahe hai yek bhojpuri romantic movie sajni tohra payar me ful family movie hai achcha get koi bhi bad sin nahi mujhe ummid hai aap logo ko bahot pasand aur mazaaaayega yek bar zarur dekhe pls thanks for aal my bhojpuriya darshak\nmera yek sapna hai ke agar meri filme chalne lagi to us kamai se mai garibo ke liye yeh bada hospital kholunga jisme usee free dawa aur free elaj ho insha allah\nद्वारा – भोजपुरिका\nमहाशय हम भोजपुरी राश बिहारी गिरी (रवि) के सहायता से रउआ से आपन दुखड़ा सुनावे के चाहत बानी , बुरा लागी त ई समझ के माफ़ कर देम की इ एगो पीड़िता के देख के कारन निकलल ब्यथा हा ,\nहमारा संगे पहिलही धोखा भइल राज्य के बटवारा के नाम पर हमके वो समय यु पि , बिहार , और एम पि , में कर दिआइल अब काम और बिखर गइल बानी झारखण्ड , उत्तरांचल , छत्तीसगढ़ आसीत रूप से हमर पहचान बा ,\nरउआ लॉगिंग के कहनाम बा की हम राज्य भासा के अधिकारी नइखी राउर बात सही बा हम राज्य भासा के लायक हइये नइखी हम टी राष्ठभासा के लायक बानी ,\nराउये देखि जवान भासा लगभग हिन्दुस्थान में हिंदी के बाद सबसे जयादा जगह में बोलल जॉव उ राज्य भासा कैसे हो सके ला उ ता राष्ठभासा के अधिकारी बा , और हम चाहत बानी की रउआ हमर अधिकार दिलाई की हम सम्मान से सर उठाके हिंदुस्तान के बाहर भी हिंदुस्तान के गरिमा बढ़ाई ,\nएमे राउर दोस नइखे हमर संतान तनिको काम लेले ता हमके सौतेली माई लेखन बेवहार करे लगलन , बाकिर हमरा नाम पर आपन दुकान जरूर चमकावेलन , उ सब कपूतन से हमर इहे निवेदन बा की हमारा खातिर सोचसन हम मर जेब ता केकरा नाम पर तोहनी के दुकान चली , जय हिन्द जय भोजपुरी\nरउरा देश के एगो अभागा भासा\nद्वारा राश बिहारी गिरी (रवि)\nAap log new old. Actor com moka milee MURLIFILM& ENTARTAeNMANT Facebook p jEi watsap (09971548612). Msj keri\nAAP SABAKE NIMAN PRAYAS BA\nLYRIC AKHILESH KUMAR ARUN\nRuawa sab k pranam ba hmar filim (cancer )k upar ban rhl ba film (sahrsa )kosi. K As pass shot holi orahe shot chal rhlaba .bannar devi films .direct maker .gopalbihari cast ..asraff .pfedeep sigh .Raman jha .hmar watsap 09971548612 gopalbihari2@gmail.com .bhi logefilim jarur Dekhi or hosla bdhe .\nरारुर वेबसाइट पे कुछ अश्लील गाना ने क्लिप लागल बा | “नवयुवा के पसंद” के नाम पे | कृपया कर के इ कूल्ह हटा दिही | भोजपुरी माई के सेवा में हमनी के ई कदम जरुरी बा | छोटा कदम ही सही |\nएह बेहतरीन वेबसाइट के अश्लीलता मुक्त कर के अउरी बेहतरीन करीं | जय भोजपुरी |\nराउर आपने |\nआभार : अश्विनी\nचलीं, हटा दिहनी. उमेद बा कि ‘लोक कवि अब गाते नहीं’ उपन्यास पढ़ब. भोजपुरिया लोग अधिका इहे जानल चाहेला कि ‘कहाँ बिया पिंकिया?’ भोजपुरी के खतम करे ला एकरा गीत गवनई के मुआवल बहुते जरूरी बा. हमहू मानल लागे बानीं कि मुअत देहि पर सिंगार पटार नीक ना लागे.\nजी धन्यवाद | लेकिन राउर बात बुझाइल ना ? अशीलता के मुक्त कइल आ भोजपुरी के ख़तम कइल; गीत-गवनई के मुवावल; आ ओकर भोजपुरी उपन्यास से का संबंध बा ?\nभोजपुरी ऐगो भाषा ना हमनी के मातृ भाषा हटे, कुछ अश्लील गीतकार ,अश्लील गायक लोग ,जेकरा न समाज से मतलब बाटे ना ही संस्कार से ,उनका ऊपर खली पैसा के भूत सवार बाटे ,पैसा ही सब कुछ न होला ओकरा से ऊपर समाज और संस्कार भी बहुते मायने राखेला ,भोजपुरी भाषा के नाम पर लोग खाली अपन गोरखधंधा चला रहल बाटे,खाली राजनीती कर रहल बाटे , भोजपुरी के समझे वाला लोग बहुत कम लोग बाटे, कब सुधरी हमर भोजपुरी समाज ,कई बार हल्ला होला की अबकी बार हमनी के भोजपुरी भाषा अष्ठम सूचि में शामिल हो जाई लेकिन खाली,हमनी के भाषा के मजाक बनावल जाला,हमनी के बुरबक बनावल जाला,कब मिली हमनी के माट्टी के भाषा ,हमनी के संस्कार के भाषा ,हमनी के मधुर भाषा भोजपुरी के इज्जत,एक भोजपुरी माँ के बेटवा जय भोजपुरी जय भोजपुरी माट्टी\nHi I am bhojpuri film star goal bihari\nHmar new abewala film tohre khatir 50/tiyar was talir khatir youth I bhaiya ke saali w tohre khatir\nNew artish.modal girl .famel new film k.khatir smpkre .goal bihari.filmpruducer.mob 09971548612 cont.me\nBhojpuri k aage badawe k chahi aa eih me sabh kar sahyog hokhe k chahi\nभोजपुरी के विकास यात्रा नीमन होके के चाही , एकरा बदे जवन भी प्रयास होखेला ओकर दिल से सराहना कईल जाव ।\nजयशंकर प्रसाद दिवेदी\nभोजपुरी के संवैधानिक दर्जा के माँग जोर पकड़ता। भोजपुरिया लोग एकरा खातिर एड़ी से चोटी ले जोर लगावता पर सच्चाई ई बा की हमनी जान माई-भासा के खाली दिमागे में रखले बानी जाँ दिल में ना। जहिया माई-भासा भोजपुरी भोजपुरियन की चाल-ढाल में, बात-वेयवहार में, खान-पान में बइठ जाई, दिल में समा जाई ओइ दिने माई भोजपुरी के असली सनमान मिली।\nहम इ काहें कहल जाहतानी..एकर एगो बहुत बड़हन कारन बा…भोजपुरी के साहित्य संपदा अपार बा..पर ए के पढ़ेवाला केतना लोग बा…भोजपुरी में लिखल किताबन पर धूल जमता..ए के साफ क के दिल से लगावे वाला केतना लोग बा?? आजकल बेभ पर भोजपुरी जगमगता तिया, बहुत सारा बेभ-पत्रिका भी बानी सन पर ए के पढ़ेवाला गिना-जुना लोग बा।\nएगो नामी भोजपुरी पत्रिका बंद हो गइल त हम ओकरी संचालन मंडल से जुड़ल एक जाने भोजपुरिया से एकर कारन जानल चहनी त उ कहने की आजु ले ए पत्रिका के खाली2जाने ही सब्सक्राइब कइले रहल ह लोग…माने दु जाने सदस्य बनल रहल ह लोग…त पत्रिका कवनेगाँ चलावल जाव..पइसा के सहयोग पाठ लोगन से भी अच्छा हो जाव त पत्रिका आसानी से चल जानीसन..अउर पत्रिकन के विज्ञापन भी मिलेला पर अगर पत्रिका के कागजी तौर पर पढ़ेवाला2जाने बाटे लोग त विज्ञापन भी कवने आधार पर मिली।\nहमार रउआँ सब से इ निहोरा बा की माई-भासा के हिरदय में बसाई सब..लोग अपनी माई-भाखा खातिर बहुत कुछ करेला..त का हमनीजान खाली कुछ समय निकालि के भोजपुरी सामग्रियन पर एक नजर ना डाल सकेनीजाँ…ए से सबसे बड़हन फायदा इ होई की भोजपुरी भाषा संबंधी काम करेवाला लोगन के उत्साह बढ़ी अउर उ लोग हर कठिनाई के पार क के भोजपुरी सामग्रियन के उपलब्ध करावत रही लोग..बस हमनी जान के संस्थावाद आदि से ऊपर उठि के तनि एसा जोर लगवले के ताक बा।। विचार करीं।। माई-भासा के सनमान करीं।\nanjoria aila se humni k maii bhasa anjor ho gail..Bhaiya rauaa jawan comment dele bani hum okar samarthan kartani…..Jawan bhgya me hoii mil jaii,usaro me gulab khil jaii,himmat k bandh na ture k na ta patthro k kaleja hil jaii…\nसंपादक जी ! “आवऽ लवट चलीं (उपन्यास)” पूरा नइखे … एकर पूरा लिंक दी सात के बाद आगे नइखे आवत …..\nधन्यवाद केशव जी,\nकई बरीस से ई उपन्यास एहिजा पड़ल बा, आजु ले केहू ना पूछे आइल कि अगिला कड़ी कहाँ बा.\nलिंक में छूटल गलती सुधार दिहले बानी.\nmust ..watch this video..\nAsli bhojpuriya actor\nAjoriya.com site bohute badhiya lagal, pehli bar kauno site ba jeme comment bhojpuri ke kare k milat ba\nPrabhat singh(ekderwan), gopalganj\nPawan sing hum tohar आंधी-तूफान Ke trailer dekhani ta maja aagail. hamara ta lagata ki bhojpur ke super hero aagail.e 2013 bhee tohre jamana ba. name.sujeet kumar gupta.village.khaira(bhojpur)mobile no.08607133257 ,09355061847. http://www.bhojpuriaboysujeet@gmail.com\npahili bar jab hum anjoriya dekhni hamra man me anjor ho gail,\naisan lagal hum etna din sutal rahni ab ja ke bhor ho gail.\nभाई विकासजी…एकदम सही कहनी रउआँ…आप भोजपुरी में बहुत ही अच्छा लिख सकते हैं…..सुरुवात करीं महराज….\nहमार एगो सलाह बा कि सब लेख आदि में तारीख देवल जाय। बिना तारीख के देखला से आच्छा लागी। आ दोसर बात कि गुजराती कैथी लिपि ह कि ना? त बतावतानी।\nhttp://en.wikipedia.org/wiki/Gujarati_script पर देखीं। आ कुछ फोटो भेजतानी ऊ देखीं जवन हम हिन्दी आ भाषा के महान शोधकर्ता विमलेश कान्ति वर्मा जी के किताब से लेके भेजतानी। विमलेश जी अद्भुत लेख हईं। भारत सरकार के प्रकाशन विभाग से ऊहाँ बहुते किताब प्रकाशित बा।\nक, झ, ण, त, ध, फ आदि अक्षर छोर के सब त साँचहूँ एके बा। बहुत बन्हिया बात खोजले बानी।\nअच्छा-अच्छा लिंक बतवनी भाई।। धन्यवाद।।\nReally its very tremendous job to open such type of regoinal site.\nIn fact. Bhojpuri is one of the sweetest language among all the regoinal languages. So whomever, started he/she did very good job.\nMy best compliements with him,\nIshwar hamesha sadbudhi dey.\nthanks devendar bhai,jo aapne humhe ajoria.com ke bare me btaya\ni love ajoria.com


लोग न जाने दुआओ में … | Shayrana.org\nलोग न जाने दुआओ में …\nलोग न जाने दुआओ में क्या क्या मांगते है..\nकमबख्त एक हम है जो तुझ से आगे गए नही..\nAuthor Shayrana si hai zindgi ki fiza . शायराना सी है ज़िंदगी की फ़िज़ाPosted on January 10, 2018 January 10, 2018 Categories शायराना सी हैं जिंदगी की फ़िज़ा/ Shayrana si hai zindgi ki fizaTags keval_______patel\nNext Next post: सर्द मौसम भी एक …


संपादकीय – Page2– Hum Bhojpuria\nकोचिंग से बेसी ‘ सोचिंग ‘ के जरुरत बा\nHum BhojpuriaJune 11, 20211min5220\nटीवी पर रात-दिन एगो ऐड आवsता, जे, मैंने अपने बच्चे को कोचिंग से निकालकर सोचिंग में डाल दिया है। खैर, ओह ऐड के संदर्भ दोसर बा बाकिर व्यापक फलक पर देखला पर ई बहुत कुछ सोचे-समझे खातिर मजबूर कs रहल बा।\nएह कोरोने काल के देख लीहीं। लोग अपना राजनीतिक पार्टी, सम्प्रदाय, क्षेत्र, देश, परिवेश भा संस्थान से प्रत्यक्ष भा परोक्ष रुप से जवन ट्रेनिंग (कोचिंग) लेता, ओकरे हिसाब से स्टेटमेंट देता। व्यवहार करता। कोचिंग के ज्ञान भा पूर्वाग्रह से ऊपर उठ के सोचिंग के एक्सट्रीम पर उ जाते नइखे। ओशो के एगो किताब ‘’ नये भारत की ओर ‘’ में हम पढ़ले रहनीं जे, ” जिंदगी रटे हुए उत्तर नहीं चाहती। जिंदगी चाहती है विचारपूर्ण चेतना..”\nकोचिंग भा स्कूल भा कॉलेज त एही खातिर बनले होला, जे आदमी सोचे के सीखे। ज्ञान त रॉ मटेरियल हs सोच खातिर। सोच के संबंध सिचुएशन से बा। सिचुएशन के हिसाब से सोचे के पड़ी।\nकोरोना काल में सबसे जरूरी का बा ? जान बचावल। अपने ना, दोसरो के। जान बचावे खातिर सबसे जरूरी का बा ? अपना पार्टी-पउआ, संप्रदाय आ क्षेत्र के कोचिंग से बहरी निकल के सोचिंग में घूसल। जहवाँ आदमियत पर फोकस ढेर होखे। बाकिर लोग लाशो प सियासत कs रहल बा। मरणासन्न लोगन के परिवारन के मजबूर क के आपन तिजोरी भर रहल बा। दवा आ जीवन रक्षक सामान के कालाबाजारी कs रहल बा। आ ई सब करे वाला मनई कवनो अनपढ़ नइखन। ई लोग कोचिंग कइले बा। बाकिर एह लोगन के कोचिंग के ज्ञान सोचिंग ले जाते नइखे। गइल रहित त इहो लउकित कि ई रस्ता ओह लोगन के कहवाँ ले ले जाई। कर्म के अंतिम परिणामओ लउकित। माल आ मलाई के चक्कर में ई लोग राछछ बनल बा।\nकोरोना काल में कालाबाजारी, जमाखोरी, ऑनलाइन ठगी आ हॉस्पिटल के मनमाना बिल से मिलल लग्जरी लाइफ एह लोग के सकून ना छीनत होई ? इ सब ज्ञानी लोग हs। कोचिंग कइल लोग हs।\nएने तीन दशक में कोचिंगे त बढ़ल बा। हर चीजवे के कोचिंग बा। हँसे के कोचिंग। रोवे के कोचिंग। नाचे के कोचिंग।. फिटनेस के कोचिंग। करियर के कोचिंग। पर्सनालिटी-डेवलपमेंट के कोचिंग। चले तक के लूर-ढङ सिखावे के कोचिंग। अतने ना, कोचिंग करावे के कोचिंग ! … दू का, दू का, दू का !\nपढाई-लिखाई, फिटनेस, पर्सनालिटी-डेवलपमेंट आ करियर सबके कोचिंग-काउन्सिलिंग खुल गइल, बाकिर आदमी के आदमी बनावे वाली ब्रम्हचर्य आश्रम में जवन पढ़ाई-लिखाई होत रहे, ऊ गायब हो गइल। प्रोफेशनल प प्रोफेशनल कोर्स बढ़त गइल, ओकर कोचिंग बढ़त रहल। बाकिर आदमी आदमी से मशीन बन गइल। पइसा कमाए वाली मशीन। ऊ कोचिंग क के कमाता। पइसा कमाए का फेरा में ऊ पूरा बाई के बेग में धउर रहल बा। पेड़ कटाता। कंकरीट के जंगल में फ्लैट बुक होता। गला काट प्रतियोगिता क के करोड़न के कार किनातिया। करोड़न के डेस्टिनेशन-मैरीज होता। जेकरा लगे करोड़ नइखे उ करोड़ के चिंता में मुअsता। बाकिर, केहू के ई होश नइखे जे ई सब जिनगी खातिर संजीवनी तत्त्व ऑक्सीजन आ शुद्ध भोजन के कीमत प हो रहल बा। ई सभ सुख अछइत सुख नइखे। त तड़पीं ऑक्सीजन खातिर। पीहीं केमिकल वाला दूध। खाईं सुई घोंपल घेंवड़ा आ लउकी।\nकोचिंग से जिनगी ना सुधरी ए चनेसर! … सोचिंग से सुधरी। अच्छा आहार तन खातिर आ अच्छा विचार मन खातिर सबसे जरुरी बा. .. आ तन-मन ठीक रही त कोचिंग के रस्ता सोचिंग ले जाई। तब आदमी आदमियत के साथे जिन्दा रही। बिना सोचिंग के कोचिंग त मानवता के दुश्मन, क्रिमिनल आ देशद्रोही पैदा करेला।\nकोचिंग आ सोचिंग में कुछ मूलभूत फरक बा, ई समझे के जरुरत बा।\nकोचिंग में दोसरा प निर्भर रहल जाला। जबकि सोचिंग आत्म निर्भर, आत्म मंथन आ आत्मचिंतन के प्रकिया हs। सोचिंग ज्ञान के तत्त्व मन में बइठावल ह। जबकि कोचिंग बेबुझले-समझले सोझे रट्टा मारल हs।\nकोचिंग के ज्ञान से धनओ कमाके मनई सुखले रहेला। जबकि सोचिंग के प्रकिया से आदमी कम रहलो में खुश रहेला। कोचिंग असंतोष बढावेला। सोचिंग संतोष देला। ‘आत्म दीपो भवः’ के भाव जगावेला।\nएही से कहsतानी, जे लइकन के कोचिंग में डाले से पहिले सोचिंग में डालीं। विचारपूर्ण चेतना आ मानवीय मूल्यन से भरल पूरल अदमिये एह धरती के बचइहें। मशीनी आदमी त विनाशे करी।\nसर्वे भवन्तु सुखिनः सर्वे संतु निरामया… ईश्वर सबका के निरोग राखस…\nकोरोना काल का आदमी के आदमी बना सकी ?\nHum BhojpuriaJune 1, 20211min6070\nकोरोना पॉजिटिव होके कोरोना प लिखल आसान ना होला। हँथवा काँपे लागेला। काँपतो बा। लैपटपवा प बइठत बानीं आ लिखे खातिर जोर मारत बानीं त आँखी के सोझा अइसन केतना चेहरा नाँच जाता जे आज से दस दिन पहिले ले सङे हँसत-बोलत-बतियावत रहे आ आज ओह में से केहू के अस्थि विसर्जित कइल जाता, केहू के लाश गंगा जी में दहsता त केहू के लाश श्मशान घाट प अपना बारी के इन्तजार में बा। जीव धक्क दे हो जा रहल बा। आँख लोरा जाता। शब्द धुँआये लागsता। दिमाग सुन्न हो जा रहल बा। घंटन लैपटॉप के सोझा बइठल रहला के बादो कुछ लिखात नइखे।\nदोसरा हाथ में मोबाइल बा। फेसबुक से भागल रहनी हँ। फेर फेसबुक प आ गइनीं। शुभचिंतक लोग मना करsता। बाकिर मन मानत नइखे। दोहरियाइ के आवे के पड़sता। शुतुर्मुग लेखा मुँह फेर लिहला से त होई ना। अपना खातिर भा दोसरा खातिर मददओ एहिजे माँगे के बा। कुछ लोग योद्धा जइसन दिन-रात मदद में त कुछ लोग गिद्ध जइसन नोंचे में लागल बा।\nकुछ लोग बेमारी से ठीक होखे खातिर फेसबुक पर एक-दोसरा के शुभकामना देता। प्रार्थना आ दुआ में असर होला, करहीं के चाहीं। बाकिर जे सामर्थ्यवान बा ओकरा अपना हीत-मीत से इहो पूछ लेवे के चाहीं, जे, काहो दवा-बीरो आ टेस्ट आदि खातिर रूपया-पइसा बा नू ? काम धंधा चलsता नू ? नोकरी बाँचल बा नू ? पइसा के कमवा त पइसे से नू होई, ए चनेसर।\nसाल 2019 में चीन में पैदा भइल ई कोरोना वायरस सउँसे दुनिया के हिला देले बा। काम धंधा, व्यापार, बाजार सभ रुक गइल बा। मध्यम वर्ग के बहुलता वाला भारत अब रोटियो खातिर तरसे लागल बा। इ कोरोना जवन सउँसे साल बीस लील लिहलस, एकइसओ प आपन दाँत गड़वले बा।\nशहर त शहर गाँवहूँ में ई बेमारी अबकी फइलल जाता। अपने घर वाला अपना आदमी के अर्थी नइखे छूअत। एह डरे जे ओकरो कोरोना मत हो जाव। प्रशासन के गुहार लगावे के पड़sता जे लाशन के अंतिम संस्कार के व्यवस्था कइल जाय। मुर्दा देहि के जवन गंजन हो रहल बा, न्यूज आ सोशल मीडिया पर ई कूल्हि देखि के दिल दहल जाता। ई कोरोना कौ सदियन में मानवता प आइल सबले बड़ त्रासदी बन के सोझा ठाढ़ बा।\nबाकिर, ईहो ओतने साँच बा, जे अब कोरोना के वैक्सीन आ गइल बा। एकर सकारात्मक असरओ लउक रहल बा। कोरोना के इलाज खातिर नया-नया दवाई खोजा रहल बा। ऑक्सीजन के किल्लत से मर रहल लोगन खातिर ऑक्सीजन के नया-नया प्लांट खुल रहल बा। विदेशन से मदद मिल रहल बा। त एह हिसाब से हमनियो के सकारात्मक रहे के चाहीं। ढेर छरिअइला से बेचैनिये नू बढ़ी। हँ, ऑक्सीजन आ इलाज के कमी से लाखन लोगन के जान गइल बा, ई तोपे जोग नइखे। कुछ लोग दवाई, ऑक्सीजन, एम्बुलेंस के कालाबाजारी में लागल बा। कुछ लोग दवाई आ उपकरण के मुहैया करावे के नाँव प ऑनलाइन ठगी क रहल बा। जबकि ई सभ के मालूम बा जे ई महापाप हs। सियासी खेला जवन बा तवन अलगे बा। हमरा आपन लिखल कुछ शेर ईयाद पड़sता –\nअर्थी के साथ बाज रहल धुन बिआह के\nअब एह अनेति पर केहू कहँवाँ सिहात बा\nसंवेदना के लाश प कुर्सी के गोड़ बा\nउ अदिमिये कइसन जेकरा में दया, प्रेम, करुणा आ ममत्व के भाव ना होखे। मनुष्यता के त इहे सब पहचान हs। जेकरा में से इ सब गायब होला, उ अपराधी बन जाला। त का ई कोरोना काल आदमी के आदमी बना सकी ?\nलोग कहsता जे कोरोना के तिसरको लहर आवे वाला बिया। जब ले कोरोना के समूल नाश ना होई, तले ई रक्तबीज बन के उगत रही। एही से हमनियो के माँ चंडी जइसन एकर विनाश करे खातिर एक सङे मिल के, एक दोसरा के सहयोग से, अपना अंदर के मनुष्यता के जीवित राखत उ सब करे के पड़ी जवन एकर नाश खातिर जरुरी बा।\nकोरोना काल खातिर लिखल अपना संकल्प गीत से बात खतम कइल चाहबि –\nनेह-नाता के ऑक्सीजन से\nमन के इम्यून के बढ़ावे के\nजंग जीते के बा कोरोना से\nएही संकल्प के गोहरावे के\nदुख त चारो तरफ पसरले बा\nसुख के कुछ गीत अब कढ़ावे के\nयार जहिया ले सांस साथे बा\nजिंदगानी के गीत गावे के\nहम काटब गेहूं, गोरी कटिहs तू मुसुकी\nHum BhojpuriaMay 19, 20211min7990\nशादी के सालगिरह पर अपना पत्नी के मुस्कुरात तस्वीर के साथे केहू पोस्ट डलले बा कि – ‘’ तुम्हारी मुस्कुराहट मेरे लिए ऑक्सीजन है और तुम वैक्सीन। सदा खुश रहना और साथ रहना। ‘’\nचारो तरफ कोरोना के तांडव चलsता। सोशल मिडिया श्मशान घाट बनल बा। सगरो चीख-चिल्लाहट, रोना-रोहट, दहशत आ घबड़ाहट बा। अइसना में परिवार के साथ-सहयोग सबसे बड़ संबल बा। अब रउरा परिवार के दायरा केतना बड़ बा, ई त रउरा प निर्भर बा। मनुष्य जाति भी त एगो परिवारे ह। जहाँ तकले सँपरे निभावे के चाहीं।\n1944 के आसपास बिहार में मलेरिया अउर हैजा महामारी के रूप में फइलल रहे। ओहू समय अइसने लाश के ढेर लागल रहे। आजेकल के तरह मउवत के डर आ भय से लोग काँपत रहे। तब फणीश्वर नाथ रेणु के कहानी पहलवान की ढोलक के हीरो लुट्टन पहलवान ढोलक बजा-बजा के लोग में जिनिगी के प्रति भरोसा जगवलें।\nगीत-संगीत स्ट्रेस बूस्टर ह। चिंता निवारक औषधि ह। एही भावना से एह कोरोना काल में ई चइता अंक रउरा के सउंपत बानी। ई चइता अंक कोरोना काल के एकांतवास में राउर जायका बदली, डर आ दहशत से दूर रख के राउर मनोरंजन करी आ हो सकेला कि लुट्टन पहलवान जइसन जिनिगी के प्रति भरोसो जगावे।\nएह अंक में 35 गो कवियन के चइता-चइती संकलित बा। साथ हीं चइता-चइती के शास्त्रीयता अउर सिनेमा में ओकरा सौन्दर्य पर आलेख बा। दुनिया के सबसे बड़ नायक भगवान राम भी हिम्मत आ हौसला बढ़ावे खातिर एह अंक में बाड़े काहे कि चइते में उनकर जनम भइल रहे। रामजी के जनमे प केतना चइता बा।\nएह संकलन के अधिकांश चइता वियोग श्रृंगार बा, पिया के पास ना रहला के पीड़ा आ ताना से भरल-\nरतिया भइल बा नगीनिया हो रामा, पिया घर नाहीं / तनिको ना सोहेला गहनवा हो रामा, पिया परदेसी / चुड़िया गिनत बीते रतिया हो रामा, पियवा ना अइलें / अगिया लगावे कोयलिया, हो रामा, अइलें ना सांवरिया\nकवि भालचंद त्रिपाठी जी के नायिका के त पति के आगमन के सपना आवsता आ अचके नीन खुलला पर देखsतारी कि नाक के नथुनिया त तकिया में फँसल बा। ओही तरे शैल पाण्डेय शैल जी के नायिका पति के ना अइला का खीसी कोयल के सहकल छोड़ावे के बात करत बाड़ी।\nगया शंकर प्रेमी जी के चइता में हास्य-व्यंग्य के रंग बा। इहाँ कोयलिया ठीक भिनुसहरे जरला पर नून दरत बिया। आकृति विज्ञा ‘अर्पण’ के रचना में ननद-भौजाई के नोंक-झोंक के साथे भौजाई के महुआ बीने के ट्रेडिशन आ ननद के व्हाट्सएप चलावे के मॉडर्न अप्रोच देखे के मिलता।\nचइता के चुनावी रंग भी बा- पहिले त सुध मुंह, पियवा ना बोले / महिला कोटा होते आगा पाछा डोले\n/ बेरी-बेरी कहें दिलजनिया ए रामा, छुटली चुहनिया / पियवा के चाहीं परधानिया ए रामा, छुटली चुहनिया\nसब कुछ के बावजूद वर्तमान से कटल कहाँ संभव बा। मन के कतनो भुलवाईं, कोरोना आँख का सोझा आके खड़ा होइये जाता। कई गो चइता में कोरोना समाइल बा आ जीव डेराइल बा त ओह में प्रार्थना बा, सलाह बा, चेतावनी बा आ चिंता बा।\nएही चिंता के बीचे बलिया के कवि शशि प्रेमदेव जी के चइता बा- हम काटब गेहूं, गोरी कटिहs तूं मुसुकी ! / कटनी के काम आगा हाली-हाली घुसुकी !\nभाई हो, काम के साथे-साथ जीवन में एही मुस्की के जरुरत बा। इहे ऑक्सीजन ह।\nजे ना चेती ओकरा खातिर डॉ. अशोक द्विवेदी जी त जिनिगी के सच्चाई कहते बानी- गते-गते दिनवा ओराइल हो रामा, रस ना बुझाइल\nकोरोना काल में ई चइती फुहार अगर रउरा सब के तनिको आराम देता, होठ प मुस्की आ हियरा में हौसला देता त हमनी के कइलका सुकलान हो जाई। ईश्वर से प्रार्थना बा कि सबकर साँस बनल रहे, आस बनल रहे, साहस बनल रहे, सकून कायम होखे आ मन के अँगना में चइता गूँजत रहे।\nजे-जे साथ छोड़ के हमेशा खातिर चल गइल ओकरा प्रति लोरभरल श्रद्धांजलि।\nHum BhojpuriaApril 19, 20211min9370\nसंपादकीय में समाइल कोरोना\nHum BhojpuriaMarch 18, 20213min11450\nमार्च 2020 में आइल कोरोना महामारी पूरा साल आदमी के अस्तित्व के झकझोरत रहल. अभियो टीस मारते बा. एह दरम्यान बहुत कुछ सोचे-समझे खातिर आदमी मजबूर भइल. हमरो मन में उथल-पुथल रहल. बहुत कुछ पाकल, बहुत कुछ फूटल आ उ संपादकीय के पन्ना पर ओह कालखंड के दस्तावेज के रूप में अंकित-टंकित हो गइल. लीं पेश बा उ दस्तावेज. पढ़ी आ सोची-विचारीं.\nअंक4– ए हो रामा…\nफगुआ के बाद चइता अंक परोस रहल बानी। फगुआ अगर अंत हऽ त चइता शुरूआत। अंत आ शुरुआत के अद्भूत तालमेल ह फगुआ-चइता। एही संगम पऽ हमनी के नया साल के उद्गम बा। रउरा सभे के नया साल के शुभकामना।\nनया साल के अइसन जश्न त दुनिया में कहीं मनावले ना जाला। दिनभर फगुआ गवाला आ 12 बजे रात के बाद उहे गोल, उहे समाज, उहे दरी, उहे तिरपाल, उहे ढोलक, उहे झाल, उहे हुड़का, उहे मजीरा, उहे पखावज, उहे झांझ, उहे तासा, उहे नगाड़ा, रंग- अबीर से पोतल, भांग में डूबल उहे लोग…ए हो रामा…शुरू क देवेला। माने फागुन खतम। चइत शुरू।…नया साल के आगाज।\nबाकिर, फगुआ-चइता के बीच एह साल एगो कोरोना आ गइल बा। रंग में भंग के रूप में ई कोरोना खाली भारत खातिर ना, संउसे दुनिया खातिर, मनुष्यता खातिर एगो खतरा बा। एकरा से निपटे खातिर एहतियात बरतल बहुते जरूरी बा।\nकोरोना के चलते असो दिल्ली के होली पनछुछ्छुर रहल हऽ आ गांव के चइता इहां कहां? गांव के ईयाद आवऽता।\nकटिया शुरू हो गइल होई। तीसी, मसूरी, खेसारी, लेतरी, सरसो, मटर उखड़ा गइल होई। रहर के ढेढ़ी, जौ-गेहूं के बाल, महुआ बारी के महुआ गांवे बोलावऽता। काली जी के मंदिरवा पऽ चइता-चइती त होते होई। कई गो लोक धुन आ लोक राग मन में गूंजऽता। लहर पऽ लहर उठता।\nअंक 5- कोरोना काल में रामायण क्रांति\nटेलीविजन प टीकर चलsता कि लॉकडाउन में संयम सिखावे अइले श्रीराम। लक्ष्मण रेखा में रहे के मर्यादा सिखइहें श्रीराम।\nदरअसल कोरोना महामारी के खिलाफ पूरा देश में 25 मार्च से 21 दिन के जवन लॉकडाउन भइल बा, ओह में 28 मार्च से दूरदर्शन पर सुबह-शाम रामानंद सागर कृत रामायण के प्रसारण शुरू भइल बा। तबे से कोरोना अउर राम के लेके बतकूचन चालू बा।\nअइसहूं ई चइत के महीना हऽ। भगवान श्रीराम के जनम के महीना। अब राम से बड़ा नायक के बा ? जेतना राम पर लिखाइल बा, कहाइल बा, गवाइल बा आ मंचन भइल बा, सीरियल-सिनेमा बनल बा, ओतना कवना नायक पर काम भइल बा ?…आ बात खाली भइला के नइखे भावना के बा। जवना भावना से लोक में राम के स्वीकार कइल गइल बा, उ भाव दोसरा कवनो नायक के नइखे भेंटाइल। सांच कहीं त जीवन के हर भाव में राम बाड़े। राम हर काल में प्रासंगिक बाड़े। कोरोना काल में भी।\nसांच पूछीं त राम रसायन आजो सब समस्या के समाधान बतावे में सक्षम बा। रामलीला आ रामचरित मानस आजो सबसे आसानी से समझ में आवे वाला दर्शन शास्त्र बा। सिनेमा – सीरियल खातिर सबसे इंटरेस्टिंग एक्शन बा, ड्रामा बा, इमोशन बा। मानी भा मत मानी राम के बिना राउर काम नइखे चले वाला।\nआईं एक बेर फेर कोरोना महामारी से सम्पूर्ण विश्व आ मानवता के मुक्त करावे खातिर राम के नाव लीहल जाव। जय श्रीराम!\nअंक6– लोक बनवले बा बाबू कुँवर सिंह के इतिहास पुरुष\nकवनो चीज के कथा-कहानी के रूप में देखल आ ओकरा के भोगल दूनों दू गो बात ह। दूनों के मरम अलग होला।\nअबहीं सउँसे विश्व में कोरोना महामारी के प्रकोप बा। भारत में भी लॉक डाउन चलsता। लोग दहशत में बा। घर में कैद बा। केहू के बाल-बच्चा कहीं फँसल बा त केहू के माई-बाप। डॉक्टर, पुलिस, पत्रकार जान-जोखिम में डाल के दिन रात सेवा में लागल बाड़े। ई दुख वर्तमान में भोगल जाता। अभी एकर पीड़ा इंटेंस बा। दस-बीस साल बाद, पचास साल बाद ई इतिहास हो जाई। कहानी हो जाई। डायनासोर युग के जुरासिक पार्क जइसन फिलिम हो जाई।\nजइसे आजकल रोज हमनी के टीवी पर रामायण आ महाभारत देखत बानी जा। हमनी खातिर ई बस एगो कहानी बा, सीरियल बा। मजा ले तानी जा। मन बहलावsतानी जा। बाकिर एकरा के अगर रउरा सत्यकथा मानी त महसूस करीं ओह कष्ट के, ओह पीड़ा के जे रामायण के पात्र राम भोगलें, सीता भोगली, राजा दशरथ भोगलें भा लक्ष्मण जी के पत्नी उर्मिला भोगली भा महाभारत के पात्र पांडव भोगलें, कुंती भोगली। कहे के मतलब कि असली चीज महसूस कइल बा। ओह कालखंड में जाके अपना के ओह स्थिति में रख के महसूस कइल बा। तबे अंदर के इंसान ज्यादा समृद्ध, ज्यादा मानवीय होई।\nई अंक 1857 के गदर में बिहार के प्रतिनिधित्व करे वाला 80 बरिस के हीरो बाबू कुँवर सिंह के समर्पित बा, जेकरा बारे में प्रसिद्ध ब्रिटिश इतिहासकार होम्स के भी लिखे के पड़ल कि ” युद्ध के समय कुँवर सिंह के उम्र अस्सी साल रहे, अगर उ जवान रहितन त अंग्रेजन के 1857 में ही भारत छोड़े के पड़ित।”\nअंक 7- कोरोना के ओह पार …\nबबुआ रे, ई देश-विदेश काहे बनल ?…काहे बन्हाइल बाँध सरहद के ?…दुनिया के ऊपर एके गो छत -आसमान आ एके गो जमीन-धरती। के कइलस टुकड़ा-टुकड़ा?…झगड़ा के गाछ के लगावल? के बनावल नफ़रत के किला ?… का दो, धरती माई हई। माईयो टुकी-टुकी ??? ……एह टुकी-टुकी में हीं सारा समस्या के जड़ बा। टुकी-टुकी में वर्चस्व के लड़ाई बा। अहंकार, शक्ति-प्रदर्शन, धोखा, गद्दारी, जमाखोरी, साजिश, सियासत सब एह टुकी-टुकी में बा। ‘ वसुधैव कुटुंबकम ‘ खाली नारा में बा आ मानवता में बानर नर से आगे निकल गइल बाड़न।\nचीन के चेहरा देखीं। देखीं का, कोरोना शब्द बोलते भा सोचते चीन के क्रूर चेहरा नज़र का सामने नाचे लागता। चीन के चाल आ चक्रव्यूह सउँसे दुनिया समझ गइल बा। तनिक विचार करीं, चीन कोरोना वायरस के संक्रमण से जुड़ल सूचना दबवलस काहे? दबवलस त दूर, अब त इहो सुने में आवता कि कोरोना वायरस के उत्पत्ति चीन के प्रयोगशाला बुहान इंस्टीच्यूट आफ वायरोलाजी में ही भइल बा। मतलब ई एगो मानव निर्मित वायरस बा। अइसन काहे कइलस चीन ?… बात उहे, टुकी-टुकी वाला बा। चीन धरती के बाकी टुकड़ा के गैर समझलस, दुश्मन समझलस, बाजार समझलस। ‘ वसुधैव कुटुंबकम’ के राज, रहस्य आ सुख ओकरा भेजा में घुसबे ना कइल।\nदरअसल हमनी के प्रेम कइल छोड़ देले बानी जा। प्रेमे सब बेमारी के ईलाज बा। प्रेम रही तबे ‘ वसुधैव कुटुंबकम ‘ के रहस्य समझ में आई। प्रेम खाली आदमी के आदमी से ना… पशु, पंक्षी आ प्रकृति से भी। त अब चिचिअइला आ छाती पिटला से का होई कि प्रकृति के हमनी के दोहन कइनी जा। ओकरा साथे अन्याय कइनी जा, ओकरे सजा मिल रहल बा। गगनचुंबी टॉवर के पॉवर देखावे में संवेदना के महल खंडहर बन गइल, ओकरे सजा मिल रहल बा। जीवन से प्रेम गायब हो गइल त एह सूखल ढाँचा में ‘ स्ट्रांग इम्यून सिस्टम ‘ रहो त रहो कइसे। फेर त कोरोना डायन खातिर जिनिगी के डंसल बहुत आसान बा। ई अलग-अलग रूप में आवते रही। …\nविद्वान लोग के मत बा आ इतिहासो साक्षी बा कि हर महामारी के बाद हमनी के जागेनी जा। …जागल बानी जा। जगला पर कुछ समीकरण बदलेला। कुछ मान्यता टूटेला। कुछ नया सामने आवेला। ई महामारी या त्रासदी कवनो पहिला बेर त आइल नइखे। प्लेग, ब्लैक डेथ आ स्पैनिश फ्लू के समय भी दुनिया हिल गइल रहे। ओही तरे महामारी के बाद आर्थिक संकट के खड़ा भइल भी कवनो नया नइखे। चिंता, आर्थिक संकट के साथे साथ ओह संकट से समाज में उपजे वाला विषमता आ करप्शन के बा। चिंता, अपना सपना के मेहनत के कढ़ाही में रोजे पकावे वाला मजदूरन के अनाथ होके एने ओने छिछिअइला के बा।\nकोरोना कवनो जाति, धरम, अमीर, गरीब के ना ह। तब्लीगी जमात के वजह से भारत में कोरोना के मरीज बढ़ल बाड़े। निःसंदेह दोषी के सजा मिले के चाहीं। बाकिर एकरा चलते हिन्दू-मुस्लिम वैमनस्य ना फइले के चाहीं। सउँसे दुनिया में रोयेला आदमी त रुलाई एके जइसन होला। लोर के स्वाद एके जइसन होला। हंसी आ ठहाका भी एके जइसन होला। मानवीय अनुभूति के मानवता के आधार पर समझे के जरुरत बा। जात-पात, धर्म, भाषा, देश, क्षेत्र, सरहद के आधार पर ना। एह से, संकीर्ण राष्ट्रवाद से ऊपर उठ के मानवतावाद पर जोर देवे के होई। दुनिया के तमाम देशन के बीच निहित स्वार्थ से ऊपर उठ के एगो नया समीकरण आ संतुलन पर जोर देवे के होई। तबे मानव जाति के अस्तित्व पर से खतरा टली। अरे, जब अदिमिये ना रही त कवँची सरहद, कवँची सेना, कवँची बाज़ार, कवँची व्यापार। रही जीव तबे नू पीही घीव।\nएह से अभी विश्व कल्याण के भावना से काम करे के जरुरत बा। अइसन पहल पहिलहूँ भइल बा। संयुक्त राष्ट्र, अन्तरराष्ट्रीय मुद्रा कोष अउर विश्व बैंक … के जनम संकट काल ( द्वितीय विश्व युद्ध ) के बादे भइल बा।…एहू महामारी के बाद कुछ तब्दीली आई। वैश्विक स्तर पर कुछ नया उपाय होई।\nफिलहाल त घर में रहीं। लॉकडाउन आ सोशल डिस्टेंसिंग के पालन करीं। ओकरा बाद रोजी-रोजगार के सोचीं। प्रधानमंत्री जी जान आ जहान दूनू के बात करत बानी। आत्मनिर्भरता के बात करत बानी। गाँव प थोड़ा सा फोकस कइल जाय। अपना जड़ आ जमीन प। जड़ से कट के फूल ना खिली। खिलबो करी त उ प्लास्टिक आ कागजे के होई। बाकी सब त समय खुद ब खुद समझा दी। समझावते बा।\nई अंक समय के दस्तावेज बा। भविष्य में जब कबो पीछे पलट के कोरोना काल के समझे के कोशिश कइल जाई त ओह समय ई अंक आज के समय के कहानी सुनाई। एह अंक में कवि, गायक, कथाकार, पत्रकार, चिकित्सक, समाजसेवी सबकर कोरोना के लेके उदगार बा, चिंता बा, चिंतन बा, सुर बा, स्वर बा, समस्या बा, समीक्षा बा। पढ़ीं। पढ़ाईं।\nकोरोना के जगह अब करुणा बरिसे, एही प्रार्थना के साथ।\nअंक 8 – रेड, ऑरेंज आ ग्रीन जोन वाला आदमी\n” लॉकडाउन समस्या नइखे। समस्या त भूख बा। ” मदर्स डे पर बाते बात में ई बतिया समझा देलस माई। विश्व के तमाम माई के मने मन प्रणाम करत हम लॉकडाउन अउर भूख के बारे में सोचे लगनी। सोचे लगनी, पूर्वांचल के माई-दादी आ चाची-भउजी का बारे में जे पूरा जिनगी लॉकडाउन में काट देलस। ससुरा अइला के बाद घर के चौखट से बाहर ना निकलल। बाकिर उ लॉकडाउन खलल ना। काहे कि उ लॉकडाउन जीवन शैली या संस्कार रहे। घर के मान-मरजादा रहे आ ओही में आनंद रहे। एह से उ लॉकडाउन कबो लॉकडाउन लगबे ना कइल। लॉकडाउन में रहियो के माई-दादी आ चाची-भउजी अपना के रानी-महारानी महसूस कइल लोग। उहाँ बेबसी ना रहे। भूख भी ना रहे। ( पेटवे के ना, मनवो के भूख होला। जेकरा एह व्यवस्था में घुटन महसूस भइल उ समय के साथे उन्मुक्त भी भइल।)\nजहाँ भूख रहे, ई लॉकडाउन टूटल। ओही यूपी-बिहार में एगो अइसन तबका रहे आ अभियो बा, जेकरा घर के औरत के खेत-खरिहान में काम करे निकले के पड़ल, गाँव के दोसरा घर में काम करे निकले के पड़ल। उ लॉकडाउन में रहती त मर जइती। उहां भूख के समस्या रहे।\nहमरा आपन एगो शेर मन पड़Sता-\nलाचार मछरी का करो, जब हर कदम पर काल बा\nआज प्रवासी मजदूरन के पीड़ा कुछ अइसने बा। उ भूख, बेमारी आ भविष्य के लेके भकुआइल बा। ओकर माथा काम नइखे करत अउर उ उजबुजा के मुंबई आ दिल्ली जइसन जगह से पैदले निकल पड़ल बा गाँव खातिर।\nगाँव ओकरा के खींचत त बा बाकिर अँकवारी में ना भरी। गाँवों डेराइल बा। कोरोना के डर गाँव-शहर सबका धमनी-शिरा में पसर गइल बा। प्रधानमंत्री जी के बेसी जोर गाँव के बचावे पर बा। गाँव में कोरोना मत घुसे। एह से गाँव हर आवे वाला के शक के निगाह से देखsता। त गाँव के ओर बेतहाशा भागे वाला एह अभागन के लोर के पोंछी? लोर के साथ हमरा जेहन में हमार अशआर इको कs रहल बा-\nलोर पोंछत बा केहू कहां / गाँव अपनो शहर हो गइल …\nसबसे बड़का शाप गरीबी / सबसे बड़का पाप गरीबी\nडँसे उम्र भर, डेग-डेग पर / बनके करइत साँप गरीबी\nएह गरीब आ विवश लोग खातिर महीनन से बंद पड़ल रेल त आज (12 मई ) चालू हो गइल बाकिर एह लोग के जिनिगी के रेल पटरी पर कब आई, कब दौड़ी, पता ना ?\nपीएम के सभ सीएम लोग से मीटिंग प मीटिंग चलsता। पांचवा बार बइठक भइल ह। केंद्र आ राज्य सरकार दुनों लागल बा। अभी ले दुनिया में 42 लाख आ भारत में 67152 से बेसी ममिला हो गइल बा कोरोना संक्रमण के। लॉकडाउन के तीसरा चरण (लगभग 55 दिन) ख़तम होखे वाला बा। अब जान के साथे जहानो के फिकिर बा। रोजी-रोजगार खातिर लॉकडाउन में कुछ ढील के बात होता। कबले बंद दरवाजा के भीतर से बाहर झाँकल जाई। कबो ना कबो त बाहर निकलहीं के पड़ी। बाकिर हँ, .. अब त मास्क आ सोशल डिस्टेंसिंग के आदत डाल लेवे के चाहीं काहे कि कोरोना अचानक से छू मंतर ना हो जाई। ई अभी दुनिया के साथे आँखमिचौली खेलsता। संकट बड़हन बा त ओकर उपचारो बड़ा करे के पड़ी। सरकार के पास कवनो जादू के छड़ी नइखे कि एक बार में सब कुछ ठीक हो जाई। दोबारा व्यवस्था बनावे में समय लागी। समस्या के हल निकाले खातिर केंद्र, राज्य अउर नागरिक सबके अपना-अपना हिस्सा के जिम्मेदारी उठावे के पड़ी।\nप्रधानमंत्री श्री नरेंद्र मोदी 12 मई 2020 के राष्ट्र के नाम सम्बोधन में ‘ आत्मनिर्भर भारत ‘ खातिर देश के आह्वान करत 20 लाख करोड़ रूपया के (भारत के जीडीपी के 10 % ) आर्थिक पैकेज के घोषणा कइले बानी। साथ हीं ‘ लोकल’ उत्पाद खातिर ‘ वोकल’ होखे के मंतर देले बानी।\nएह से जात-पात, धर्म-सम्प्रदाय, सरहद-सीमा से ऊपर उठ के मानवता के आधार पर सचेत रहत कोरोना से जंग लड़े के बा। अइसहूँ अभी त आदमी के तीने गो जात बा- रेड जोन वाला आदमी, ऑरेंज जोन वाला आदमी आ ग्रीन जोन वाला आदमी….एही आधार पर ई. टिकट भा ‘’ सब ‘’ सहूलियत मिले के बा।\nभारत के हर आदमी ग्रीन जोन वाला आदमी बन जाय, भगवान से इहे गोहरावत बानी। रउरा सभ के जागे-जगावे, हिम्मत बढ़ावे, सचेत करे अउर समय के दस्तावेजीकरण खातिर प्रस्तुत बा कोरोना विशेषांक (भाग-2)। पढ़ीं। पढ़ाईं।\nअंक 10- जिंदगी जंग ह, बोझ ना…\nभोरे-भोरे गौरैया आँगन में चहकल / चाह के दोकानी के आँच बाटे लहकल ….\nआ ओही चाह के दोकानी प, चट्टी प कुल्हड़ में चाय सुड़ुक-सुड़ुक के पीयत दुनिया भर के बतकही, दुनिया भर के पंचायत, देश-विदेश के समस्या, निजी घात-भीतरघात सब शेयर होखे अपना यार के सङे, दिलदार के सङे, राजदार के सङे, साथी-संघाती के सङे। उ आउटलेटे अब गायब भइल जाता।\nत मन के भीतर खउलsता तरह-तरह के बात। तरह-तरह के खीस-पीत। अवसाद-विषाद, कुंठा-क्रोध के अम्ल मन के बर्तन के पेंनिये गाएब कs देता। मन रीते लागsता। तबो मन के बुझात नइखे कि कवनो मनोचिकित्सक से मिल लिहल जाव। लागsता कि ई जवन होता, बहुत सामान्य बात बा। असहीं होला। बाकिर ई सामान्य घटना नइखे। जहर पीयत-पीयत मन आत्मघाती हो जाला। मन नॉर्मल ना रहे। नार्मल अवस्था में केहू पंखा से लटक के जान कइसे दे सकेला? केहू ख़ुदकुशी कइसे क सकेला?\nकोरोना त आदमी के जान लेते बा। ई अवसाद, विषाद, फ्रस्ट्रेशन, अकेलापन भी मौत के मुँह में ढकेल रहल बा। हमरा दिलोदिमाग में बेर-बेर उ गीत गूँज रहल बा कि ”जिंदगी की तलाश में हम मौत के कितने पास आ गए”… बाहर से जे सुखी लउकsता, जेकरा पास धन-दौलत, शोहरत आ मान-सम्मान सब बा, उहो पंखा से लटक जाता। गरीबी से जे मू रहल बा, उ त मुअते बा। एकर मतलब कि आत्महत्या के सम्बन्ध अमीरी, गरीबी से नइखे, धन-दौलत आ शोहरत-सम्मान से नइखे। उ कवनो भितरिया चीज ह। शायद ओकर नाँव विलपॉवर ह। जिजीविषा ह। मन के ढिठई ह। मन के थेथर होखे के चाहीं। मन के चमड़ा मोट होखे के चाहीं जहँवाँ से अपमान, उपेक्षा आ दुःख के तीर परावर्तित हो जाव। कमजोर मन आत्मघाती हो जाला आ फेर उ अपने के खोर-खोर खाए लागेला।… मन बहरियो बहुत उत्पात मत मचावे, एकरे खातिर संत लोग योग, ध्यान, चिंतन आ सत्संग के राह बतवले बा ना त आदमी के मन आसाराम बापू हो जाला, रामरहीम हो जाला, शहाबुद्दीन हो जाला, निर्भया गैंग रेप के दोषी राम सिंह हो जाला।\nमन ह का? देह में ई कहँवाँ रहेला? ई कहल कठिन बा। दिल आ दिमाग के अस्तित्व त जीव विज्ञान में बा बाकिर मन … ?\nबाकिर एतना त तय बा कि मन देह से अलगा के कवनो चीज नइखे तबे नू मन के पीड़ा देह के अस्तित्व के खतम क देता। एह से मन के मजबूत कइल जरुरी बा। तन के इम्म्यून सिस्टम के सङे-सङे मनो के इम्म्यून सिस्टम के स्ट्रांग कइल जरुरी बा। व्यायाम के साथ ध्यान आ योग भी जरुरी बा। स्ट्रेस के हैंडिल करे के कला सीखल जरुरी बा। मन आ तन दुनो स्तर पर अपना के फौलाद बनावे के पड़ी तबे सकून के चिरई एह जिन्दगी के अँगना में चहकी।\nदुश्मन त मानी ना, साजिश करी। मन के तूरे के भरसक कोशिश करी। बाकिर हमनी के दादा-परदादा भा रामायण-महाभारत के पात्र अपना हक खातिर लड़े के सिखा गइल बाड़े ना कि सुसाइड करे के।\nअपना क्षमता के हिसाब से ‘कुछ’ बने के कोशिश बेशक होखे के चाहीं बाकिर कोशिश अइसनो ना होखे के चाहीं कि उ पूरा ना भइला पर रउआ भितरी से टूटि जाईं। षङयंत्रकारी त हर जगहा, हर क्षेत्र में बाड़न। जरनियहपन त हर जगहा बा। एह से धीरज त धरहीं के पड़ी। संघर्ष त करहीं के पड़ी भाई ! कीड़ा फतिंगा भी अपना आखिरी दम तक अपना संघर्ष के लड़ाई लड़ेला। हर घड़ी हर कदम संघर्ष.. . अनथक साधना आ धीरज के काट केहू के लगे नइखे।\nजिनिगी बा त सुख-दुःख त अइबे-जइबे करी। सुख के महफ़िल से इतर दुख के साथी चीन्हे के पड़ी। अइसन साथी जेकरा सामने बेफिक्र होके दिल खोलल जा सके। जेकरा कान्हा प मूड़ी ध के फूट-फूट के रोअल जा सके। जे बेकहले राउर दुख बूझे आ अपना जोर भर मदद करे। अइसन साथी मिलल मुश्किल बा। बाकिर दोसरा खातिर अइसन साथी त बनले जा सकत बा। ई अपना अख्तियार में बा। एहू से दुख कम होई। कुँवर बेचैन जी के एगो शेर बा-\nतुम्हारे दिल की चुभन भी जरूर कम होगी / किसी के पाँव से काँटा निकालकर देखो\nभाई हो, उदार बने के पड़ी। सहनशील बने के पड़ी। ‘’ नेकी कर दरिया में डाल ’’ के राहे चले के पड़ी। अनेरहूँ हँसे के पड़ी। अपनो प हँसे के पड़ी। गीत गावे के पड़ी। गुनगुनाये के पड़ी। हमार शेर बा कि ‘दुखो में ढूँढ ल ना राह भावुक सुख से जीये के / दरद जब राग बन जाला त जिनगी गीत लागेला।‘ मतलब, रउरा दुःख के आउटलेट रखे के पड़ी। अइसन नेह के बंधन भी चाहीं जॅऺहवाँ बेबातो के बात होखे, बेवकूफी भरल बात होखे, पागल नियर आदमी ठठा के हँसे। जहाँ दिल, दिमाग आ किडनी पर जोर ना पड़े। बिंदास होके संवाद होखे। जहँवाँ ई संदेह मत होखे कि एह में से केहू अपना मतलब के बात उचिला के कबो सेंटीमेंटल ब्लैकमेल करी। जहाँ दोस्ती में माई आ बेटा वाला ममता के, देवर-भउजाई वाला मजाक के आ पति-पत्नी वाला निजता आ खुलापन के रिश्ता होखे। अइसन दोस्त चाहीं। अइसन दुखहरन दोस्त। ना बाहर मिले त अपना भितरी खोजीं। बाकिर संवाद चालू रहे। हमार एगो दोहा बा, ” भावुक अब बाटे कहाँ पहिले जस हालात / हमरा उनका होत बा, बस बाते भर बात।” ई बाते भर बात वाला दीवार तुरियो के कुछ रिश्ता चाहीं, जहाँ नेह के बरसात में मन भींज के तरोताजा होत रहे। तब ना होई कवनो सुसाइड। ना होखिहें लोग आत्महंता। ना मरिहें कवनो सुशांत सिंह राजपूत। तब जिंदगी जंग भलहीं लागी, बोझ ना लागी।\nतीन गो बात अउरी इशारा में। संयुक्त परिवार का ओर लौटल एकदम से संभव नइखे। बाकिर जहँवें बन पड़े, दुख त बाँटल जा सकेला। सूनल-सुनावल जा सकेला। एकल परिवार में त पति-पत्नी के बीच अनबन भा झगड़ा भइल होखो त हफ्तन सन्नाटा रहेला। दूनो के मन होखबो करो तबहूँ केहू फरियावे भा समझौता करावे वाला ना होला। दोसर बात, अपना जड़ का ओर सोचल जाव, जहँवाँ अपनन खातिर दरवाजा हर-हमेसा खुलल रहत रहे। अपॉइंटमेंट लेबे के औपचारिकता ना भइल करे। तीसर बात, दिन रात सोशल मीडिया के अनसोशल कोना में ढूकि के टेंशन बटोरला से नीमन बा जे छोट-छोट लइकन के सङे बइठ के लूडो खेलल जाव, भा प्रकृति के सङे रोमांस कइल जाव। प्रेम आ रोमांस.. ईहे कवनो तनाव के काट बा। अपना से, अपना माई-बाप से, भाई-बहिन से, परिवार से, देश आ समाज से अउर अपना सपनन से प्रेम करीं। प्रेम जीये के भूख देला, त जिंदगी खातिर लड़े के ताकत।\nना चली चीन के चाल\nव्यक्तिगत दुःख-सुख आ शांति से इतर वतन के अमन बा। देश खुशहाल रही तबे ओह देश के नागरिक सुखी रहीहें। ई मुश्किल वक्त बा, व्यक्तिगत दुःख-सुख, पार्टी-नेता-जाति-धर्म से उठके सिर्फ अउर सिर्फ भारतीय बन के रहे के जरुरत बा। भारतीय सेना के पराक्रम आ शौर्य पर भरोसा रखीं ! आपन सैनिक 20 पर 43 मारत बाड़न। चीनी सेना के हालत ख़राब बा। सैनिक आ कूटनीतिक दुनों मोर्चा पर भारत चीन पर भारी बा। धूर्त आ चालबाज चीन खातिर भारत के पूरा तैयारी बा। हर देशभक्त तैयार बा। उ कोरोना से पहिले भारतीय चीन समर्थक के मारे खातिर उतावला बा अउर सीमा पर शेर के तरह दहाड़े आ ललकारे खातिर भी।\nअंक 14- खुद के लवना के तरह रोज जरावत बानी…\nपेट में आग त सुनुगल बा रहत ए भावुक\nखुद के लवना के तरह रोज जरावत बानी\nकोरोना महामारी जब फइलल त एकर पड़े वाला असर प खूब बतकूचन होत रहे… बाकिर जइसे-जइसे दिन बीते लागल बतकूचन खतम हो गइल आ ओकर असर साक्षात सामने लउके लागल। अब हालात ई बा कि कंपनी-कॉर्पोरेट में छंटनी के सीजन शुरू हो गइल बा, त कहीं नौकरी पेशा वाला लोग के वेतन दू-दू महीना के बकाया चले लागल बा। एक त कोरोना के डर ऊपर से पॉकिट में पइसा के अभाव। ई अइसन स्थिति बा जवना में मध्यवर्ग सबसे अधिका पिसाता। ऊ राशन खातिर भा अउरी कवनो खैरात में मिले वाला सुविधा खातिर लाइन में नइखे लाग सकत। स्कूल ऑनलाइऩ चल रहल बा त स्कूल फीस देबहीं के बा। फ्लैट के किराया के अलावा अउरी दोसर देनदारी कपार प चढ़ले बा। मकान के ईएमआई से लेके दवा-दारु तक सब बड़ले बा। एही में रात-बीरात जब कबो अँघी टूटsता त बुझाता कि मेल प टर्मिनेशन लेटर आइल बा। जे बेरोजगार हो गइल बा, ओकरा नया रोजगार के कवनो संभवना लउकते नइखे। अइसे में आदमी मानसिक, सामाजिक आ आर्थिक अवसाद में घिर रहल बा।\nदरअसल दिल आ दिमाग के रास्ता पेट से होके जाला। पेट में आग लागी त ओकर लपट दिल आ दिमाग तक जइबे करी। जब लपट दिल आ दिमाग तक जाई त ओकर असर परिसंचरण तंत्र आ तंत्रिका तंत्र यानी कि दिल के धड़कन आ दिमाग के फड़कन पर पड़बे करी। बीपी बढ़ी आ दिमाग खराब होई। ख़राब दिमाग से सही निर्णय होला ना। आदमी अंड-बंड करे लागेला। त सउँसे देश में अंड-बंड के स्थिति उपजे के ढेर संभावना बा। ई बहुत बड़ त्रासदी बा जवन कोरोना लेके आइल बा। कोरोना खाली बेमारी ना जिनगी के राहु-काल बा।\nकहल जाता कि जइसे दूसरा विश्वयुद्ध के बाद दुनिया के परिदृश्य बदलल रहे ओइसही कोरोना के बाद दुनिया के परिदृश्य बदली। अब ई लउके लागल बा। कुछ सकारात्मक बदलाव लउकता त कुछ नकारात्मको बा। सकारात्मक पहलू ई बा कि कोरोना के डरे हीं सही, लोग अनियमित जीवनशैली से बाहर निकलल बा त नकारात्मक पहलू ई बा कि परिवारिक कलह, सामाजिक निराशा, अपराध में बढ़ोत्तरी जइसन चीज अब ढेर सामने आवता। भलही सरकार के ओर से अस्पतालन में कोरोना के इलाज के कथित तौर प बेहतर सुविधा मुहैया करावल गइल बा बाकिर एह कोरोना से उपजल मानसिक, सामाजिक व आर्थिक अवसाद में घिरल लोग के काउंसिलिंग खातिर अबहीं ले कवनो व्यवस्था नइखे लउकत। ई हाल खाली अपने देश के ना बलुक दुनिया के विकसित कहाये वाला देशन में भी अबहीं एकर भयावहता के ले के सत्ता प्रतिष्ठान में कवनो गंभीरता नइखे लउकत, जवन एगो बड़ खतरा के सिग्नल दे रहल बा।\nआदमी के जिनगी चूल्हा हो गइल बा आ देह लवना। ओही में जरsता-धनsकता आदमी। एह लपट से मानवता के बचावे खातिर जल्दिये कुछ उपाय कइल जरुरी बा।\nअंक 18- देश में अमन आ पेट में अन्न\nएगो त घर में तनाव बा। बाहर कुक्कुर बोलsतारs सन। इन्हनीं के टेंशन त देलहीं बाड़न स, तवना में कउवन के काँव-काँव अलगे चल रहल बा। एही में बिहार में चुनाव बा। नारा से बेसी भोजपुरी गाना गूँजsता। कोरोना के चलते जे बेरोजगार भइल बा ओकरा असहीं अंघी नइखे लागत। भोर के अखबार सुरुज भगवान से बेसी लाल बा। हत्या से बेसी आत्महत्या के खबर लउकsता। ब्रम्हांड के सर्वश्रेष्ठ जीव आत्मघाती हो गइल बा। आखिर ई कइसन समय आ गइल बा हे दुर्गा मइया।\nकइसे गोहराईं तोहरा के? लइका लेखा फूट-फूट के रोईं? रोईं भोंकार पार के? सीना चीर के देखाईं? का करीं? कइसे बुझबू कि हम दुखी बानी। हमार दुख तोहरा काहे नइखे लउकत? आकि चनेसरा लेखां तुहूँ मजा ले तारू?\nचनेसरा त विपक्षी हs। हमरा अच्छाइयो में बुराइये देखेला। केतनो बड़का काम काँहें ना करीं, तारीफ़ के दू बोल ना बोली। हमरा जवना काम के उ निन्दा करता, ओकर आका भा गुरुजी लोग, ओही में डूबल बा। बाकिर उ ओह लोग के तलवा चाटsता। खैर, छोड़s, ई कुल्हि सियासी बात हs।\nतू त माई हऊ। तू दिल के सब दरद बुझेलू। बस बहरिये बहरी भोकाल बा ए माई। भीतर खाली बा। कुछ बा ना। कइसे रही? इहाँ भुँजवो खाये के बा, फँड़वो टोवे के बा। पेट खाली बा। खाली पेट में दिमगवो खाली हो जाला। दिमाग कामे नइखे करत। कुछ सूझते नइखे।\nपंडी जी से पूछनी हँ। उहाँ के कहनी हँ जे राहू-केतु ठीक नइखे चलत। खैर, उहाँ के त कुंडली के आधार पर ग्रह के बात कहनी हँ।\nहमरा त हई कुल्ही राहू-केतु लउकत बाड़न स। एगो जवन अपना देसवा के बाउंडरिया पर फँउकत बाड़न स ड्रैगनवा, ऊ। दोसर देस के भीतरे दोस्त के रूप में दुश्मन बनल घूमsतारs सन, भितरघतिया, ऊ। तीसर ऊ, जेकरा हर काम में नुक्से लउकsता, निगेटिव आदमी, ऊ। ए सगरी के बुद्धि ठीक करs ए माई।\nअभी सबसे जरुरी बा – देश में अमन आ पेट में अन्न।\nअमन द। अन्न द। निरोग करs। देशे के ना, सउँसे दुनिया के कोरोना मुक्त करs।\nआम आदमी भूखे मूअता। सबका थाली में रोटी होखे आ आँखि में नींन, एह नवरात्रि में बस अतने प्रार्थना बा ए दुर्गा माई।\nअंक 22- शुभ हो, मंगलमय हो नयका साल\nसाल 2020 … मनुष्य के औकात बतवलस। चिरई-चूरूंग, कुक्कुर-बिलार अँगना-दुअरा फुदुकत-कुदुकत रहल आ मानुष मुँह प जाबी (मास्क) लगवले घर में दुबुकल। आदमी सामाजिक प्राणी ह बाकिर ओकरे सामाजिक दूरी बना के रहे के पड़ल, पड़sता आ आगे देखीं, कब ले ?…\nअभियो अमिताभ बच्चन फोनवा प बोलते बाड़े – ‘’ नमस्कार, हमारा देश और पूरा विश्व आज कोविड-19 की चुनौती का सामना कर रहा है। कोविड-19 अभी खत्म नहीं हुआ है, ऐसे में हमारा फर्ज है कि हम सतर्क रहें। इसलिए जब तक दवाई नहीं, तब तक कोई ढिलाई नहीं। ‘’\nबच्चन साहेब के पहिले एगो जनाना बोलत रहे। ओकर बोलिया तनी मीठ लागत रहे। ई मर्दवा त पगला देले बाड़े। आदमी अपना काम में अझुरा के भुलाइयो जाता तले कवनो फोन अइला पर इनकर जबरिया कॉलर ट्यून कोरोना के ईयाद ताज़ा करा देता।\nबाप रे बाप। ई कोरोना केतना लोग के नौकरी खइलस। केतना लोग के जिनगी। तबो नइखे अघात। तबो नइखे जात। कादो वैक्सीन खाई तबे जाई।\nवैक्सीन के लेके तरह-तरह के कोशिश आ दावा त होते बा बाकिर अभी बहुत कुछ साफ़ नइखे… भारत में कोरोना वायरस वैक्सीन के परीक्षण अंतिम चरण में पहुंच चुकल बा आ वैक्सीन के उत्पादनो तेज़ी से हो रहल बा बाकिर ई आम आदमी तक आ ओकरा पॉकेट के पहुँच तक कब पहुंची, ई कहल अभी जल्दीबाजी होई। सरकार के कहनाम बा कि टीकाकरण एक महीना में शुरू हो सकsता। सीरम इंस्टीट्यूट कंपनी एस्ट्राजेनेका के साथ मिलके ब्रिटेन के ऑक्सफोर्ड विश्वविद्यालय द्वारा विकसित वैक्सीन के उत्पादन कर रहल बा। ई टीका 70 से 90 प्रतिशत तक प्रभावी बतावल जाता।\nखैर, हर बुरा समय के एगो सीमा होला। इहो जाई। जइबे करी।.. आ जब ई इतिहास हो जाई त पीछे पलट के हमनी के एह महामारी के देखब जा त बहुत कुछ लउकी।\nलउकी उ काफिला जवना में मरद-मेहरारू लइका-बच्चा के गोदी टंगले पैदले बम्बई से बिहार चल देले रहे। मास्क लगाके पूड़ी बाँटत लोग के फोटो त फेसबुक हर साल देखाई। लाश प भइल सियासत भी सिहरन पैदा करत रही। कादो, बुरा दौर के बाद आदमी जागेला आ ओकरा में मानवता लौटेला पर इहो ओतने साँच बा कि आदमी से हेहर-थेथर दोसर कवनो प्राणी नइखे। श्मशान घाट पर संवेदनशील भइल इन्सान घाट से बहरी निकलते संवेदनहीन होके तोर-मोर करत देखल गइल बाड़न।\nखैर, साल 2020 जाता। 2021 आवsता। हमरा नइखे लागत कि कैलेण्डर बदलला से कुछ बदली भा बदलेला बाकिर हँ, दुख, परेशानी, दुर्घटना, ठेस, ठोकर, महामारी आदमी के या त मार देला या त माँज देला, तरास देला। तप के आदमी अउरो चमकेला, निखरेला आ ओकर जिनगी सोना बन जाला। अगर दुख बड़लो बा त दुखी भइला से कुछ होई ना। हम त इहे कहेब कि –\nदुखो में ढूंढ लs ना राह भावुक सुख से जीये के\nदरद जब राग बन जाला त जिनिगी गीत लागेला\nनया साल में बेहतर के उम्मीद कइल जाय…\nकोरोना विशेषांक … ताकि सनद रहे\nHum BhojpuriaMarch 9, 20211min9020\n3 मार्च ह आज। दिन बुधवार ह। आजे राष्ट्रपति रामनाथ कोविंद दिल्ली के RR हॉस्पिटल में कोरोना वैक्सीन के पहिला डोज लेले हं। प्रधानमंत्री नरेंद्र मोदी, गृह मंत्री अमित शाह, रक्षा मंत्री राजनाथ सिंह, स्वास्थ्य मंत्री हर्षवर्धन, बिहार के मुख्यमंत्री नतीश कुमार, ओडिशा के मुख्यमंत्री नवीन पटनायक आ केंद्रीय मंत्री रविशंकर प्रसाद समेत कई गो नेता लोग अब तक टीका लगवा चुकल बा।\nभारत में कोविड वैक्सीनेशन के दूसरा चरण एक मार्च से शुरू भइल ह। पहिला चरण के शुरुआत 16 जनवरी 2021 से भइल रहे। पहिला चरण में स्वास्थ्यकर्मियन यानी डॉक्टर, नर्स, पैरामेडिक्स आ स्वास्थ्य से जुड़ल लोग के साथही फ़्रंटलाइन वर्कर्स यानी पुलिसकर्मियन, पैरामिलिट्री फ़ोर्सेज आ सैन्यकर्मियन के भी टीका लगावल गइल। दूसरा चरण में 60 साल से ज़्यादा उम्र वाला लोग आ कवनो गंभीर बीमारी से जूझ रहल 45 साल से अधिक उम्र के लोग के वैक्सीन दीहल जाता।\nभारत में कोविड-19 से बचाव खातिर दू गो वैक्सीन लगावल जा रहल बा, जेकरा के ड्रग कंट्रोलर जनरल ऑफ़ इंडिया (डीसीजीआई) अनुमति देले बा। ई दूनू वैक्सीन बा- कोविशील्ड और कोवैक्सीन। कोविशील्ड जहां असल में ऑक्सफ़ोर्ड-एस्ट्राज़ेनेका के संस्करण बा उहवें कोवैक्सीन पूरा तरह से भारत के आपन वैक्सीन बा जेकरा के ‘स्वदेशी वैक्सीन’ भी कहल जा रहल बा। कोविशील्ड के भारत में सीरम इंस्टिट्यूट ऑफ़ इंडिया कंपनी बनवले बा। उहवें, कोवैक्सीन के हैदराबाद स्थित भारत बायोटेक कंपनी आ इंडियन काउंसिल ऑफ़ मेडिकल रिसर्च (आईसीएमआर) मिलके बनवले बा।\nवैक्सीन के अइला से लोग में कोरोना के खौफ़ भलहीं कम भइल बा बाकिर कोरोना के आग अभी बुताइल नइखे। देश में कोरोना के मामला लगातार बढ़ते जा रहल बा। एहू में महाराष्ट्र के हालात सबसे ख़राब बा। बुझ जाईं जे इहाँ पिछला 24 घंटा में रिकॉर्ड 9855 कोरोना के मामला सामने आइल बा। ई आंकड़ा पिछला 136 दिन में सबसे ज्यादा बा। एकरा पहिले इहाँ 18 अक्टूबर के 9060 मामला रहे।\nअब तक देश में 1 करोड़ 11 लाख 39 हजार से ज्यादा लोग संक्रमण के चपेट में आ चुकल बाड़न, जवना में 1 करोड़ 8 लाख लोग ठीको हो चुकल बाड़न, जबकि 1 लाख 57 हजार 385 मरीजन के मौत हो गइल। 1 लाख 67 हजार 183 मरीज के अभी इलाज चलता। ई डेटा हम डेरवावे खातिर ना, सचेत रहे खातिर आ सावधानी बरते खातिर दे तानी।\nपिछला साल मार्चे में कोरोना के चलते लॉकडाउन के सिलसिला शुरू भइल। आदमी जे सोशल रहे, सोशल डिस्टेंसिंग बनावे लागल। लोग कंगारू लेखां लइका-बच्चा के करेजा से सटले मुंबई-दिल्ली से पैदले गाँवे भागे लागल। मुँह प जाबी (मास्क) लगा के जरूरतमंद के पूड़ी-तरकारी बँटाये लागल। जे जहाँ फँसल ओही जी भगवान के गोहरावे लागल। गाय अलगे हँकरsतिया, बछरू अलगे। रोज़ी-रोजगार गइल। चैन-सुख गइल। सगरो दहशत पसरे लागल।\nतब बहुत लोग अपना इम्यून सिस्टम के साथे अपना मनो के मजबूत कइलस। समय देके अपना रिश्ता के मजबूत कइलस। गाँव-घर के महत्व समझलस। एह में वर्क फ्रॉम होम के सफल प्रयोग भइल। वर्चुअल सेट प कई गो इजाद भइल। नया-नया चैनल खुलल। लइकन के पढ़ाई-लिखाई सब वर्चुअल सेट प।\nजब उथल-पुथल होला त कुछ ना कुछ नया होला। कोरोनो काल में भइल। कोरोना काल काल बन के आइल। एह महामारी के विश्वयुद्ध से भयंकर त्रासदी बतावल गइल। लोग-बाग़ तरह-तरह के अनुभव से गुजरल आ ओकरा के लिखल। भोजपुरी जंक्शन ओही लिखलका के एगो संग्रह के रूप में प्रस्तुत करत बा ताकि सनद रहे।\nकोरोना काल में लगभग हरेक अंक में कोरोना पर कुछ ना कुछ छपत रहल- आलेख के रूप में, रिपोर्ट के रूप में, हास्य-व्यंग्य के रूप में, सुझाव-सलाह के रूप में, समीक्षा के रूप में, गीत-ग़ज़ल, कविता के रूप में, स्थायी स्तम्भ सुनीं सभे भा संपादकीय का रूप में। हर महिना में कोरोना के अलग-अलग मिजाज रहल आ ओही हिसाब से ओकर असर रहल।\nओह मिजाज आ असर के सहेज के हम एगो सौगात के रूप में ई अंक रउरा लोग के सउंपत बानी, आवे वाला पीढ़ी के ई बतावे खातिर कि हिम्मत, धीरज आ बुद्धिमानी से मुश्किल से मुश्किल समय के पार कइल जा सकेला।\nभोजपुरी जंक्शन के एक साल भइल पूरा\nHum BhojpuriaFebruary 15, 20211min11250\nभोजपुरी जंक्शन (हम भोजपुरिआ) के प्रकाशन के एक साल पूरा हो गइल।\nई चौबीसवां अंक ह, जवना में चौदह अंक ‘’ हम भोजपुरिआ ‘’ के नाम से निकलल आ ओकरा बाद एह पाक्षिक पत्रिका के नाम हो गइल- ‘’ भोजपुरी जंक्शन ’’। भोजपुरी जंक्शन के ई दसवां अंक ह।\nएह पत्रिका के शुरुआत ‘’ महात्मा गाँधी विशेषांक ’’ से भइल अउर ई चौबीसवां अंक भी गांधियेजी के समर्पित बा। बीचो में एगो अंक गाँधी जी पर निकलल रहे। एह तरह से चौबीस अंक में से तीन गो अंक त गांधियेजी पर बा। बाकी 21 गो अंक में बसंत विशेषांक, फगुआ विशेषांक, चइता विशेषांक, भगवान राम पर दू गो विशेषांक, कोरोना पर तीन गो विशेषांक, चीन के विरुद्ध मुहीम पर विशेषांक, वीर कुँवर सिंह विशेषांक, देशभक्ति विशेषांक, सिनेमा विशेषांक, दशहरा विशेषांक, गिरमिटिया विशेषांक, दियरी-बाती अउर छठ विशेषांक, डॉ. राजेंद्र प्रसाद विशेषांक अउर सम-सामयिक घटनन से लबरेज कई गो सामान्यो अंक बा। एह सब अंक में किसान, जवान आ विज्ञान सबकर जिक्र बा। भोजपुरी के गौरव जइसन स्तम्भ में धारावाहिक रूप में भोजपुरी के दिवंगत साहित्य सेवी के बात होता, ताकि नया पीढ़ी ई जान सके कि भोजपुरी में केतना-केतना काम भइल बा। केतना लोग अपना जिनगी के होम कइले बा। नयका सिनेमा के साथे पुरनको सिनेमा के बात होता ताकि नया पीढ़ी ई जान सके कि भोजपुरी सिनेमा के इतिहास केतना गौरवशाली रहल बा।\nहम शुरुवे में ई वादा कइले रहनी कि ई पत्रिका समय के राग के साथे अपना गौरवशाली परंपरा के लेके चली। करेंट अफेयर्स के साथे अपना जड़ से जुडल रही। एह से देश-विदेश में जवन होता, ओकरा साथे-साथ भोजपुरी साहित्य, सिनेमा आ लोक में जवन काम हो चुकल बा, ओहू सब के समेटे-सहेजे-जोगावे आ नया पीढ़ी से रुबरु करावे के काम ई पत्रिका कर रहल बिया।\nराउर पाती स्तम्भ के बहाने जवन रउरा सब के स्नेह-सुझाव आ प्रोत्साहन मिलेला, ऊ ऊर्जा से भर देला अउर काम कइला के एगो अलगे संतोष-सुख मिलेला।\nकोरोना संकट अउर तमाम प्रतिकूल परिस्थिति के बावजूद हमनी के हमेशा ई कोशिश रहल कि गुणवत्ता बनल रहो। कुछ नया, अनोखा आ संग्रहणीय सामग्री हीं रउरा सब के परोसल जाय आ एह में सफलतो मिलल।\nपत्रिका में भारत के अलावा सात समुन्दर पार के भोजपुरी लेखक लोग के भी सहयोग मिलल। स्थापित साहित्यकार लोग के साथे-साथ टेलीविजन अउर प्रिंट मिडिया के मुख्य धारा में कार्यरत साथी लोग के भी सक्रिय सहयोग मिलल। साँच कहीं त एही साथी-संघाती लोग के बल पर हमार नज़र सड़क से संसद ले, गाँव से मेट्रो आ सात समुन्दर पार ले, मकई के लावा से पॉपकॉर्न ले, माड़ से राइस सूप ले रहल।\nदरअसल भोजपुरी के ओकरा भदेसपन आ इंटेलेक्ट दुनों खातिर समग्रता में देखल जाए के चाहीं।\nहम त देखते बानी रउरो आँख से, अपनो आँख से। 8वीं अनुसूची में भोजपुरी के शामिल कइल जाए खातिर जवन लॉलीपॉप दीहल गइल भा दीहल जात रहल बा, ओकरा के लेके खीस बरल त ई शेर भइल कि –\nबात प बात होता, बात ओराते नइखे / कवनो दिक्कत के समाधान भेंटाते नइखे\nभोर के आस में जे बूढ़ भइल, सोचत बा / मर गइल बा का सुरुज, रात ई जाते नइखे\nबाकिर हार माने के त सवाले नइखे। भोजपुरिआ लोग हमेशा से अपना जिजीविषा, कर्मठता, जुझारूपन आ लड़ाकू तेवर खातिर जानल गइल बा। हमरा दोसरा गजल में ई आशावादी शेर फूटल कि –\nहोखे अगर जो हिम्मत कुछुओ पहाड़ नइखे / मन में जो ठान लीं त कहँवा बहार नइखे\nकहियो त भोर होई, कहियो छंटी कुहासा / भावुक ई मान ल तू, आगे अन्हार नइखे\nएही हौसला आ उम्मीद के साथे आगे बढ़े के बा।\nरउरा सब के साथ-सहयोग के आकांक्षी\nभले भारत कृषि प्रधान देश ह…\nHum BhojpuriaJanuary 19, 20211min8980\nभारत कृषि प्रधान देश ह बाकिर टू वन जा टू आ टू टू जा फ़ोर वाला जेनरेशन के ई पते नइखे कि गेहूँ आ धान के बाल में का अंतर बा। मुरई आ गाजर जमीन के ऊपर लटकेला कि नीचे।\nभारत के आत्मा गाँव में बसेला आ भारत के भविष्य ‘यूथ’ शहर में।\nकवनो बाप के मंजूरे नइखे कि ओकर बेटा गाँव में रहो आ खेती-किसानी सीखो। पढ़-लिख गइल बा त गाँव में रहल अउरो गुनाह बा।\nत गाँव में के रही? जे बेकार बा, अनपढ़ बा, लाचार बा आ बेरोजगार बा।\nत खेती के करी? जे बेकार बा, अनपढ़ बा, लाचार बा आ बेरोजगार बा।\nजे समझदार बा, एजुकेटेड बा, टैलेंटेड बा उ नोकरी करी, बिजनेस करी बाकिर खेती ना करी। हमनी के देश के पहचान गाँव बा बाकिर गाँव में जीये-मरे वाला युवा के जल्दी हाड़े हरदी ना लागी. उ तिलकहरू लोग खातिर तरस के रह जाई।\nसबका पता बा कि आदमी नोट ना खाई। खाई रोटिये। बाकी रोटी पैदा करे वाला सबसे बुरबक, सबसे गँवार, अंडरस्टीमेटेड …निकम्मा।\nअद्भुत देश बा ई।\nदेश के राजधानी दिल्ली में किसान बिल के लेके लगभग डेढ़ महिना से आन्दोलन चलsता। टीवी प डिबेट चलsता। मामला सुप्रीम कोर्ट तक पहुंचल बा। चारो तरफ खेती-खेती, किसानी-किसानी, किसान बिल के शोर सुनाई देता त हमार ध्यान शहर में भारी बस्ता के बोझ ढोवत लइकन प गइल ह। आपनो बचपन ईयाद आइल ह। जदि गाँव में ना रहल रहितीं त पते ना चलित कि घेंवड़ा छान्ही प फरेला आ कटहर गाछ पर।\nमतलब एजुकेशन में खेती के लेके कवनो सीरियसनेस नइखे भले भारत कृषि प्रधान देश ह।\nएजुकेशन, हेल्थ, राजनीति, सिनेमा, क्राइम सबके कवर करे वाला पत्रकार, अखबार आ टीवी पर कार्यक्रम देखले-सुनले बानी बाकिर ओह सीरियसनेस के साथ खेती के लेके कुछ नइखीं देखले भले भारत कृषि प्रधान देश ह।\nशहर त शहर हम गाँव में भी युवा लोग के पोलिटिक्स, क्रिकेट, सिनेमा प गॉसिप भा बतकही भा डिबेट करत देखले-सुनले बानी बाकिर खेती प ना भले भारत कृषि प्रधान देश ह।\nदेश के आत्मा गांव में बसेला आ किसान के आत्मा दहार, सुखार, पाला भा कर्ज के सामना करत-करत फांसी के फंदा प भले भारत कृषि प्रधान देश ह।\nसाँचो, ई देश कृषि प्रधान ह। लोकतंत्र के मंदिर से हर साल बजट में कृषि खातिर करोड़ो-अरबो रुपया आवंटित कइल जाला बाकिर आजो गांव में लइका जवान भइल ना कि दिल्ली, सूरत, पंजाब, मुंबई जाये के तइयारी क लेला। काहे भाई ?\nआज ले कृषि, एह कृषि प्रधान देश में प्रतिष्ठा के विषय काहे ना बन पावल ? कमाई के विषय काहे ना बन पावल ?\nउत्तम खेती मध्यम बान। निषिद चाकरी, भीख निदान।। …. वाली कहावत कब आ काहे पलट गइल ?\nकाहे, हर दुआर से बैल गायब बाड़न स आ आदमी शहर में जाके कोल्हू के बैल बनल बा। कोरोना काल में ई लोग-बाग के सबसे बेसी एहसास भइल ह।\nसाथहीं शहर में जहर खात-खात ई एहसास भइल ह कि हमनी कि आपन खेतियो खराब कर लेले बानी जा। यूरिया आ पोटास छीट-छीट जहर उगावत बानी जा आ जहरे खात बानी जा।\nबैल गायब त दुआर प गोबर वाला खाद गायब। भारतीय खेती गायब। जैविक खेती गायब,जवना में गोबर गौमूत्र के मिटटी में डलला से करोड़ो सूक्ष्म जीव के पेट भरे, मिट्टी के उर्वरा क्षमता बढ़े आ अमृत पैदा होखे। अब जाके धीरे-धीरे फेर लोग के आँख खुलता, जब छिहत्तर गो बेमारी धरे लागल बा।\nउपज के मामला में ब्राजील दुनिया में सबसे अधिका अन्न उपजावे वाला देश बा त इजराइल अपना तकनीक के बल प कम जमीन में अधिका उपज वाला देश। हिंदुस्तान के भी प्रेरणा लेवे के होई। अधिक से अधिक टैलेंट के कृषि में झोंके के होई। एह कृषि प्रधान देश में तकनीक आ वैज्ञानिकता के सबसे बेसी अभाव कृषि के क्षेत्र में हीं बा।\nकृषि आ पशुपालन एक दूसरा से जुड़ल बा। पहिले जब गाय बाछा बियात रहे त परिवार के बुझाव कि घर में एगो सवांग बढ़ गइल बा, बाकिर समय बदलल आ एह सवांग के उपयोगिता खतम होत गइल। ट्रैक्टर के चलन बढ़ल आ बैल के काम खतम हो गइल। नतीजा भइल कि खेत में खादर के बजाय, यूरिया-पोटाश झोंकाइल आ जिनिगी में जहर।\nजिनगी में खुशहाली ले आवे के बा त खेती-किसानी के बारे में गंभीरता से सोचे के होई। जब ले किसानी सम्मान आ स्वाभिमान, आकर्षण आ जूनून के विषय ना बनी, ना खेत लहलहाई, ना जिनगी।\nशुभ हो, मंगलमय हो नयका साल\nHum BhojpuriaJanuary 1, 20211min7910\nसाल 2020… मनुष्य के औकात बतवलस। चिरई-चूरूंग, कुक्कुर-बिलार अँगना-दुअरा फुदुकत-कुदुकत रहल आ मानुष मुँह प जाबी (मास्क) लगवले घर में दुबुकल। आदमी सामाजिक प्राणी ह बाकिर ओकरे सामाजिक दूरी बना के रहे के पड़ल, पड़sता आ आगे देखीं, कब ले ?…\nअभियो अमिताभ बच्चन फोनवा प बोलते बाड़े – ” नमस्कार, हमारा देश और पूरा विश्व आज कोविड-19 की चुनौती का सामना कर रहा है। कोविड-19 अभी खत्म नहीं हुआ है, ऐसे में हमारा फर्ज है कि हम सतर्क रहें। इसलिए जब तक दवाई नहीं, तब तक कोई ढिलाई नहीं। ”\nनया साल में बेहतर के उम्मीद कइल जाय. अपना गीत के एगो टुकड़ा से बात ख़तम करत बानी –\nअखिल विश्व में सभे रहे खुशहाल\nभईया के मुँह से फूटे संगीत\nभउजी के कंगना से खनके ताल\nआवे रे आवे अइसन मधुमास\nमरे कोरोना, टूटे ओकर साँस\nजाये रे जाये कोरोना काल\nहमनी के रजिंदर बाबू\nHum BhojpuriaDecember 15, 20201min9840\n26 नवम्बर 1949 के भारत के संविधान बनके तइयार भइल, लागू भइल 26 जनवरी 1950 के। कादो, विश्व के सभ संविधान के अध्ययन कके व्यापक विचार-विमर्श के बाद भारतीय संविधान तइयार भइल। संविधान निर्माण खातिर संविधान के प्रारूप समिति के 141 गो बइठक भइल आ एह तरह से2बरिस 11 महिना 18 दिन लागल रहला के बाद एगो प्रस्तावना, 395 अनुच्छेद आ 8 गो अनुसूची के संगे स्वतंत्र भारत के संविधान के मूल प्रारूप तइयार करे के काम पूरा भइल। हालाँकि एह 71 साल में एह में ढेर बदलावो कइल गइल। आज हमनी के संविधान में 12 अनुसूची सहित 400 से अधिक अनुच्छेद बा।\nत अभिये 26 नवम्बर के पूरा देश में संविधान दिवस मनावल गइल ह। 2015 से हीं संविधान दिवस मनावल जाता। केंद्र सरकार वर्ष 2015 में गजट नोटिफिकेशन द्वारा 26 नवंबर के ‘संविधान दिवस’ के रूप में मनावे के घोषणा कइलस, तब से। एकरा पहिले, सुप्रीम कोर्ट बार एसोसिएशन द्वारा वर्ष 1979 में एगो प्रस्ताव के बाद से ई दिन ‘राष्ट्रीय कानून दिवस’ (National Law Day) के रूप में मनावल जात रहे।\nखैर, संविधान दिवस भा राष्ट्रीय कानून दिवस के शुभकामना देत अपना संविधान के ड्राफ्टिंग कमेटी के अध्यक्ष डॉ. भीमराव अंबेडकर के ओह बतिया पर विशेष ध्यान चाहsतानी जवन अक्सर नजरंदाज होला।\n“संविधान कितना भी अच्छा क्यों न हो, वह अंततः बुरा साबित होगा, अगर उसे इस्तेमाल में लाने वाले लोग बुरे होंगे” – डॉ भीमराव अंबेडकर\nबात बहुत बड़ बा। बूझे के जरुरत बा।\nअब एगो दोसर बात। 26 नवम्बर से सटले एगो अउर तिथि बा-3दिसम्बर।3दिसंबर 1884 के ओह महान छात्र के जन्म भइल जेकरा खातिर एग्जामिनर कहलस कि ‘The Examinee is better than Examiner.’ ..सादगी, सेवा, त्याग आ स्वतंत्रता आंदोलन में अपना आपके होम कर देवे वाला ओह महान देशभक्त के जनम भइल जेकरा के भारत सरकार द्वारा सर्वोच्च नागरिक सम्मान ‘भारत रत्न’ से नवाज़ल गइल। जेकरा के पूरा देश प्यार से ‘देशरत्न’ कहल।\nआजादी के बाद 26 जनवरी 1950 के भारत के गणतंत्र राष्ट्र के दर्जा मिलला के साथ जे देश के राष्ट्रपति बनल, फेर साल 1957 में दुबारा राष्ट्रपति बनल, देश के एकमात्र नेता जे दू बार राष्ट्रपति बनल, 12 साल तक राष्ट्रपति रहल, ओह पुण्यात्मा के जन्मदिन ह3दिसम्बर।\nडॉ. राजेंद्र प्रसाद माने हमनी के इलाका के रजिंदर बाबू। जीरेदेई सिवान के नू हईं। खाँटी भोजपुरिया। कादो, अपना लोग से भोजपुरिये में बतिआईं अउर उहें के प्रेरणा से भोजपुरी में सिनेमा बनल शुरू भइल।\nखैर, ई सब कथा-कहानी त जवन बा तवन बड़ले बा। असल बात ई बा कि बात भारतीय संविधान आ संविधान दिवस से शुरू भइल बा त ई जानल जरुरी बा कि डॉ. राजेंद्र प्रसाद हीं संविधान सभा के अध्यक्ष रहनी आ उहाँ के जवन 24 गो उप-समितियन के गठन कइले रहीं, ओही में से एगो ‘‘मसौदा कमेटी’’ के अध्यक्ष डॉ. भीमराव अम्बेडकर रहनी। अम्बेडकर साहेब के काम रहे 300 सदस्यीय संविधान सभा के सब चर्चा आ उप-समितियन के सब अनुशंसा के संकलित कके एगो मसौदा (ड्राफ्ट) तैयार कइल, जवना के संविधान सभा के अध्यक्ष भइला के नाते रजिन्दरे बाबू स्वीकृत करत रहनी। तब उ ड्राफ्ट संविधान में शामिल होत रहे।\nत भाई हो, तनी रजिन्दरो बाबू के योगदान के ओतने मन से ईयाद कइल जाय। हमरा विश्वास बा कि उहाँ के ईयाद कइला से, सच्चा मन से उहाँ के श्रद्धांजलि देला से, उहाँ के जीवन में आत्मसात कइला से राजनीति के आत्मा परिष्कृत होई आ देश, समाज के बेहतर दिशा मिली।


टटका खबर, 21 मार्च 2017, मंगल – टटका खबर\nटटका खबर, 21 मार्च 2017, मंगल\nधनबाद के डिप्टी मेयर रह चुकल नीरज सिंह के गाड़ी प आजु साँझ कुछ लोग ताबड़तोड़ फायरिंग क के नीरज सिंह समेत चार लोग के जान ला लीहल. एह घटना का बाद से धनबाद आ झरिया में तनाव पसर गइल बा, हत्या कइला का बाद हत्यारा अपना गाड़ी से भाग परइले सँ. नीरज के चचेरा भाई आ झरिया के विधायक संजीव सिंह के घर हत्या का जगहा का नियरे बा. नीरज सिंह आ संजीव सिंह में पटत ना रहुवे. नीरज सिंह के पिता राजनारायण सिंह के कई बरीस पहिले निधन हो चुकल बा. राजनारायण सिंह के भाई सूर्यदेव सिंह कोयलांचल के दबंग विधायक रहलन. ई परिवार बलिया जिला के गोन्हिया छपरा के हवे. कुछ दिन पहिले विधायक संजीव सिंह के एगो आदमी के दिनदहाड़े गोली मार के खून क दीहल गइल रहुवे आ ओह मामिला में नीरज सिंह के नाम सामने आइल रहल. दूनू गिरोह का बीच के ई खूनी खेल बरीसन से चलत आइल बा आ आगहूं जारी रहे के अनेसा नकारल ना जा सके.\nअयोध्या के राम जनम भूमि पर सदियन से चलत आइल विवाद का धर्म आ आस्था से जुड़ल बतावत सुप्रीम कोर्ट सलाह दिहलसि कि सगरी फरीक मिल बइठ के एकर समाधान निकाल लेसु. मुख्य न्यायाधीश इहो कहनी कि अगर आपसी बातचीच से मामिला ना लिपटल तबे अदालत एह विवाद प फैसला देबे के सोचीं. डॉ सुब्रह्मण्यम स्वामी अदालत से एह मामिला के जल्दी से जल्दी निपटारा करे के अरजी लगवले बाड़न आ ओही अरजी प अदालत आपन राय जाहिर कइलसि.\nचइती रामनवमी का मौका प राज्य के सगरी शक्तिपीठन आ मन्दरन के सुरक्षा चउकस करे के निर्देश दिहले बाड़न मुख्यमंत्री योगी आदित्यनाथ.\nबिहार में आपन स्टार्ट अप शुरु करे वालन के बिहार सरकार का तरफ से दस लाख रुपिया के कर्जा बिना ब्याज के दीहल जाई. एह बात के एलान आजु मुख्यमंत्री नीतीश कुमार कइलन आ कहलन कि एह काम ला पाँच सौ करोड़ रुपिया के वॆचर कैपिटल फंड बनावल गइल बा.\nबिहार के स्थापना दिवस के मौका प काल्हु से तीन दिन ले पूरा राज्य में रंगारंग सांस्क़तिक कार्यक्रम के आयोजन होखे जा रहल बा. मुख्य समारोह पटना के गाँधी मैदान में होखी. एही मौका प सगरी सरकारी कॉलेजन आ विश्वविद्यालयन में फोकटिया वाईफाई देबे के शुरुआतो कइल जाई.\nTags: अयोध्या, झरिया, नीरज सिंह, राम जनम भूमि


छ्त्रपती शिवाजीराजे भोसले\nशिवाजी के चित्र (1680) ब्रिटिश म्यूजियम में।\n16 जून 1674\nc. अप्रैल 1627 / 1 मार्च 1630]]\nशिवनेरी किला, (वर्तमान में महाराष्ट्र, भारत)\n13 अप्रैल 1680\nरायगड किला, रायगड (वर्तमान में महाराष्ट्र में)\nसखुबाई निंबालकर, बेटी\nरानुबाई जाधव, बेटी\nअंबिकाबाई महाडिक, बेटी\nराजकुमारी बाई शिर्के, बेटी\nशिवाजी भोंसले (1 मार्च 1630 – 13 अप्रैल 1680), जिनके छत्रपति शिवाजी महाराज के नाँव से भी जानल जाला, भोंसले मराठा बंस के भारतीय योद्धा राजा रहलें। बीजापुर के आदिलशाही सल्तनत से एक ठो हिस्सा जीत के आपन राज कायम कइलें जे बाद में मराठा साम्राज्य के नेंई बनल। रायगड में, साल 1674 उनके अपने राज के औपचारिक रूप से छत्रपति घोषित कइल गइल।\nशिबाजी एक ठो बढ़ियाँ से प्रशासित संस्था वाला, अनुशासित सेना वाला आ प्रगतिवादी नागरिक शासन के स्थापना कइलें। ऊ कई ठे मलेटरी रणनीति सभ के ईजाद कइलेन जेह में भूगोलीय स्थिति, गति आ अचरज के इस्तेमाल क के युद्ध में बिपक्षी पर लाभ के स्थिति हासिल करे के गैर-परंपरागत तरीका शामिल रहे। ऊ अपना से बड़ सेना पर सटीक जगह पर हमला का के जीत हासिल करे के कला बिकसित कइलेन। कई ठे प्राचीन हिंदू राजनीतिक आ दरबारी प्रथा सभ के दोबारा जिंदा कइलेन आ दरबारी कामकाज में फ़ारसी के जगह, मराठी आ संस्कृत के आगे बढ़ावे में प्रोत्साहन दिहलें।\nशिवाजी के विरासत के ढेर महत्व तब मिलल जब भारत के आजादी के लड़ाई में कई नेता लोग उनके राष्ट्रवादी आ हिंदू नेता के रूप में स्थापित कइल लोग। खासतौर से महाराष्ट्र में उनके इतिहास आ इतिहास में उनके भूमिका पर बहुत भावनात्मक जोर रहल बा।\n↑ Indu Ramchandani, संपा. (2000). Student's Britannica: India (Set of7Vols.) 39. Popular Prakashan. प. 8. ISBN 978-0-85229-760-5.\n↑ Sarkar, [by] Jadunath (1973). Shivaji and his times. Hyderabad [etc.]: Orient Longman. प. 260. ISBN 9788125013471.\n"https://bh.wikipedia.org/w/index.php?title=शिवाजी&oldid=674631" से लिहल गइल\n1680 में निधन\nएह पन्ना पर आखिरी बेर संपादन 17 जून 2020 के 14:35 बजे भइल रहल।


‘निरहुआ हिन्दुस्तानी’ में पाखी के आयटम – Anjoria\nस्टार भोजपुरी अदाकारा पाखी हेगड़े निरहुआ इंटरटेनमेंट आ राहुल खान प्रोडक्शनस् के बैनर तले बनल फिलिम ‘निरहुआ हिन्दुस्तानी’ में ‘छमिया डिग्रीवाली’ नाम के आयटम गर्ल बनल बाड़ी. छमिया डिग्रीवाली के डांस प्रोग्राम निरहुआ के गाँव में होखत बा जहाँ उनुका साथे निरहुओ ठुमका लगावत बाड़न.\nहालही में ‘निरहुआ हिन्दुस्तानी’ के पहिला झलक जारी कइल गइल बा. एह फिलिम में निरहुआ का साथे नयकी तारिका आम्रपाली, संजय पाण्डेय, अयाज खान, किरण यादव, संजय वर्मा, आशा शर्मा, गोपाल राय, राहुल खान आ रत्नेश बरनवाल के प्रमुख भूमिका बा.\nएह पहिला झलक देखावत पोस्टर के लोग खूबे सराहत बा. ट्रेलर अगिला हफ्ता रीलिज कइल जाई.\nPrevious Post: पवन सिंह आ मोनालिसा के जोड़ी ‘सईया जी दिलवा माँगेले’ में\nNext Post: ‘ठोक देब’ 16 मई के रिलीज होखी


AAP की आतिशी : केजरीवाल की वो उम्मीदवार, हर चुनाव से पहले बदल जाता जिनका पूरा नाम ! - ,Lucknow Breaking News, Political News,Taaza Updates,Samachar LIVE,UP News\nHome / खबर / AAP की आतिशी : केजरीवाल की वो उम्मीदवार, हर चुनाव से पहले बदल जाता जिनका पूरा नाम !\nAAP की आतिशी : केजरीवाल की वो उम्मीदवार, हर चुनाव से पहले बदल जाता जिनका पूरा नाम !


राजपिपला में जमल बाड़े निरहुआ ब्रदर्स – Anjoria\nनवम्बर 20, 2010 निरहुआ, प्रवेशलाल, भोजपुरी फिल्म\nभोजपुरी फिल्म के किंग स्टार दिनेश लाल यादव आ यंग स्टार जूनियर निरहुआ प्रवेशलाल यादव आजुकाल्ह राजपिपला में जमल बाड़े. कारण बा भोजपुरी के मशहूर फिल्म मेकर आदिशक्ति इंटरटेनमेंट आदिशक्ति इन्टरटेनमेंट के मल्टीस्टारर फिल्म “दुश्मन” के शूटिंग.\nएह फिल्म में दुनु भाई फिल्मों में सगा भाई का किरदार में बाड़े. आ रियल लाइफ का तरह रिलो लाइफ में एह लोग के जिनिगी मस्ती से भरल बा. निरहुआ बड़ भाई का भूमिका में बाड़े जे अपना परिवार के जिम्मेवार लड़िका हऽ. जूनियर निरहुआ शहर में रहि के पढ़े वाला मस्तमौला युवक. निरहुआ के साथ दे रहल बाड़ी उनकर लकी हीरोइन पाखी हेगडे जबकि प्रवेश के साथे बाड़ी शुभी शर्मा.\nदुर्गा प्रसाद मजुमदार के बनावल आ राजकुमार आर॰ पाण्डे के निर्देशित एह फिल्म का शूटिंग का साथ साथ निरहुआ ब्रदर्स मस्ती का साथे संग रहि के आपन समय बितावत बाड़े.


अनिल कुशवाहा के फिलिम ‘लहू के दो रंग’ बिहार में बढ़िया ओपनिंग लिहलसि – Anjoria\nअनिल कुशवाहा के फिलिम ‘लहू के दो रंग’ बिहार में बढ़िया ओपनिंग लिहलसि\nअनिल एंड अनिल फिलिम एंटरटेनमेंट के बैनर तले बनल निर्माता अनिल कुशवाहा के फिलिम ‘लहू के दो रंग‘ बिहार आ झारखंड में बम्पर ओपनिंग लिहलसि. कई जगहा लोग टिकट का इंतजार में एक शो से दुसरका शो ले ठाढ़ रहल. बिहार के सबले बड़ पर्व छठ पूजा पर रिलीज होखला क बावजूद दर्शकन के भीड़ सिनेमाघरन में बनल रहल. बतावल जात बा कि पहिलके दू दिन में ई फिलिम 35 लाख रूपया के नेट कलेक्शन कइलसि. निर्माता अनिल कुशवाहा के जतना उमेद रहल ओहू ले बढ़िया बिजनेस कइलसि ई फिलिम. देखल जाव कि निर्देशक मंजुल ठाकुर के ई फिलिम कतना दिन ले आपन धमाल बनवले राखत बिया.\nकलाकार ला भाषा दीवाल ना होले – पाखी हेगडे़\n2 thought on “अनिल कुशवाहा के फिलिम ‘लहू के दो रंग’ बिहार में बढ़िया ओपनिंग लिहलसि”\nbahoot hi kharab film hai lahoo ke do rang\nPlease do Bhojpuri Cinemaafavour.. Write in detail your opinion about this film or any other Bhojpuri film. Every reader is welcome to send her/his opinion about any film (s)he sees.


भोजपुरी आन्दोलन के इतिहास – भोजपुरी मंथन\nभोजपुरी के बारे में\nमुज्जफरपुर , बिहार\nआज जब संसद आ ओकरा बाहर भोजपुरी के संविधान का अष्टम अनुसूची में शामिल करे के माँग जोर पकड़ले बा। जन-प्रतिनिधियन पर दबाब बढ़े लागल बा कि ऊ एह दिसाईं कुछ करत काहे नइखे। समय-समय पर सरकार से आश्वासन न पा के खुश होखे वाला भोजपुरिया समाज एह बात से अनजान बा कि भोजुपरी के मान्यता खातिर सरकारी दरवाजा खटखटावे के पीछे, के लोग के भूमिका बा आ कवना-कवना आन्दोलन के योगदान बा। लगभग सत्तर बरिस का ऊपरे से चल रहल भाषा-साहित्य आ संस्कृति के एह आन्दोलनात्मक इतिहास के इआद कइल जरूरी बा।\nपहिले आन्दोलन के शुरूआत करेवालन के प्रति कृतज्ञता ज्ञापन कइल जरूरी बा। हमनी का जाने चाहीं कि आन्दोलन के पहिलकी पीढ़ी, जवना में रघुवंष नारायण सिंह, राहुल सांकृत्यायन, कुलदीप नारायण राय ‘झड़प’, डॉ. स्वामीनाथ सिंह, राधामोहन राधेष, पाण्डेय नर्मदेष्वर सहाय, पं. गणेष चैबे, डॉ. कृश्णदेव उपाध्याय, आचार्य महेन्द्र शास्त्री, डॉ. उदय नारायण तिवारी, पाण्डेय जगन्नाथ प्रसाद सिंह, कमला प्रसाद मिश्र ‘विप्र’ जइसन लोग कृति षेश बा। रास बिहारी पाण्डेय, डॉ. अनिल कुमार राय आंजनेय, रसिक बिहारी ओझा निर्भीक जइसन लोग के निधन से, आन्दोलन के दूसरकीयो पीढ़ी के लोग हमनी के छोड़ के जाये के शुरु कर देले बा।\nभोजपुरी क्षेत्र के जनता राष्ट्रप्रेमी ह, राष्ट्रवादी चेतना के लहर में आपन अनदेखी कइल ओकर सोभाव ह। एही से, भोजुपरी, मान्यता के दिसाईं एतना पछुआ गइल बा। बाकिर, एह भाशा, एकरा साहित्य आ एकरा संस्कृति में अतना ऊर्जा बा कि एकर बढ़ंती अपने होत चल आ रहल बा। ई केकरो मुँहतकी ना कइलस। भोजपुरिया के पौरूश बनल रहल त ऊ देश-विदेश जहाँ-जहाँ गइल, ओकरा भाशा आ संस्कृति आपन छाप छोड़त गइल बा। भोजुपरी का ना त धर्माश्रय मिलल बा आ ना त राज्याश्रय। ई त जनाश्रय के बदौलत बढ़ल गइल बा। भोजपुरी में एतना धाह बा कि एकर आँच दूर तक पहुँचेला।\nभोजुपरी आन्दोलन के भूमिका पर नजर दउरवला पर सम्मेलन-अधिवेशन, कवि-सम्मेलन, संस्था आ संगठन अउर पत्र-पत्रिका का प्रकाशन के योगदान लउकेला। एह में पत्र-पत्रिका आ पुस्तक प्रकाशन का माध्यम से भोजपुरी भाषा का प्रचार-प्रसार मिलल। लिखनिहारन का नया-नया लिखे के प्रेरणा मिलल। बहुत मिलल-जुलल कवि-सम्मेलन में भोजुपरी के कवि लोग जादा जमे लागल। एह से भोजपुरी के प्रति जागरूकता बढ़ल। भोजपुरी क्षेत्र के ओइसन लोग जे हिन्दी-संस्कृत में लिखत रहे, ओकरा लागल कि भोजुपरियो में लिखे के चाहीं।\nसंस्था-संगठन आ सम्मेलन-अधिवेषन के माध्यम से भोजपुरी भाषा-साहित्य के बढ़ंती खातिर काम करे, जागरूकता बढ़ावे के अवसर मिलल। मान्यता खातिर प्रयास करे में एह संस्था-संगठन-सम्मेलन आ अधिवेशन सब के लमहर योगदान बा।\nहमनी के पुरूखा मुखराम सिंह जी के कल्पना, कुलदीप नारायण राय ‘झड़प’ के प्रयास, जनपदीय आन्दोलन के प्रमुख व्यक्तित्व परमेश्वरी लाल गुप्त के सहयोग से पहिला ‘भोजपुरी साहित्य सम्मेलन’ 1-2 मार्च 1946 के सीवान में सारन जिला हिन्दी साहित्य सम्मेलन के संगे में भइल।एह में बनारसी दास चतुर्वेदी के प्रेरणा बड़ा सहयोग कइलस। एह अवसर पर भोजपुरी का बारे में पहिला बेर संगठित रूप से सोचे-समझे, जाने-बुझे आ जनावे-बुझावे के अवसर मिलल।\nसीवान अधिवेशन का सफलता से उत्साहित होके लगले ओही साल (1947 ई.) दिसम्बर महिना में ‘अखिल भारतीय भोजपुरी सम्मेलन’ गोपालगंज में भइल, जवना के अध्यक्षता महापंडित राहुल सांकृत्यायन जी कइलीं। ई अधिवेशन भोजुपरी अस्मिता के पहचान करावे में सफल रहल।\nभोजपुरी आन्दोलन के गति देवे में ‘भोजपुरी संसद वाराणसी आ ‘भोजपुरी साहित्य मंडल’ बक्सर के नाम बड़ा महत्त्वपूर्ण बा। एह दूनू संस्थन के संचालक क्रमषः डॉ. स्वामीनाथ सिंह आ डॉ. कमला प्रसाद मिश्र व्रिप रहीं, जेकरा संयोजन में कई-कई गो आयोजन भइल, जवना में एक-से-एक विद्वान शामिल भइलें। भोजपुरी के ओर रूझान बढ़ावे में एह दूनों संस्थन के योगदान ना भुलावल जा सके। डॉ. स्वामीनाथ सिंह आ सारन के राधामोहन सिंह ‘राधेष’ भोजपुरी के भारतेन्दु साबित भइलें, जे पुस्तक आ पत्रिका प्रकाषन अउर कार्यक्रम आयोजन पर आपन धन-संपत्ति गला दिहलें।\n‘जमशेदपुर भोजपुरी साहित्य परिशद्’ जमशेदपुर आ ‘भोजपुरी परिवार’, पटना जइसन संस्थन के योगदान कइसे भुलावल जा सकत बा जे अपना प्रकाशन आ आयोजन से भोजपुरी आन्दोलन के गतिविध बनवले रहल। जमशेदपुर भो.सा.परि. आजो सक्रिय बा आ ढेर काम कर रहल बा। भोजपुरी परिवार, पतरातू थर्मल 16-17 बरिस ले सलाना दूदिना आयोजन करत रहल आ भोजपुरी के हलचल बनवले रहल। मान्यता के दिसाईं समय-समय पर मांग उठावल रहल।\nभोजपुरी का मान्यता के दिसाईं 1970 का बाद के समय बड़ा महत्त्वपूर्ण बा 1970 का बादे आन्दोलन के गति तेज भइल। इहे ऊ समय रहे, जब पटना में अखिल भारतीय भोजपुरी साहित्य सम्मेलन के स्थापना भइल। एकर पहिला अधिवेशन इलाहाबाद में दुसरका पटना में भइल। भोजपुरी साहित्यकारन के लमहर संख्या देष का कोना-कोना से एह संस्था का साथ जुड़ल। एह संस्था के चलावे में आचार्य पाण्डेय कपिल के योगदान के बराबरी केहू ना कर सकी। भोजपुरी साहित्य के एक दिषा देवे, साहित्यकार के एक मंच पर जुटावे, कलाकार लोग के असर प्रदान करे आ भोजपुरी का मान्यता के दिसाईं सतत प्रयास कइला से एह संस्था के स्थान आन संस्थन से बड़हन हो गइल। एह संस्था के संग डॉ. उदय नारायण तिवारी जइसन भाशा वैज्ञानिक, आचार्य हजारी प्रसाद द्विवेदी जइसन विद्वान-साहित्यकार, डॉ. भगवत षरण उपाध्याय जइसन राजनयिक, डॉ. कृश्णदेव उपाध्याय आ पं. गणेष चौबे जइसन लोक साहित्य-संस्कृति के मर्मज्ञ, ईश्वरचन्द्र सिन्हा जइसन पत्रकार प्राचार्य विश्वनाथ सिंह जइसन भाषाविद, डॉ. विवेकी राय, डॉ. विद्यानिवास मिश्र, डॉ. केदारनाथ सिंह जइसन साहित्यकार लोग अध्यक्षता कर के दुनिया के भोजपुरी भाषा-साहित्य-संस्कृति का प्रति गंभीरता का साथे सोचे पर मजबूर कइल। एह संस्था का साथे बाबू जगजीवन राम आ केदार पाण्डेय जइसन राजनेता लोग भी सहयोग कइल। एह संस्था के संचालन में पाण्डेय कपिल के साथ डॉ. अनिल कुमार राय आंजनेय, प्रो. ब्रजकिषोर, कृश्णानंद कृश्ण जइसन साहित्यकार भरपूर सहयोग दिहलें। डॉ. प्रभुनाथ सिंह जी पूर्व मंत्री, बिहार एकर कई-एक अधिवेशन जगह-जगह करवलीं।\n1970 का बादे मुजफ्फरपुर में ‘बिहार विष्वविद्यालय भोजपुरी साहित्य परिशद, के स्थापना भइल। संस्था के संचालन में डॉ. ललन प्रसाद सिंह, डॉ. रिपुसूदन प्रसाद श्रीवास्तव आ डाॅ0 प्रभुनाथ सिंह के योगदान रहल। एही लोग के प्रयास से बिहार विष्वविद्यालय में भोजपुरी के पढ़ाई षुरू भइल। मान्यता के दिसाई भोजपुरी खातिर ई पहिला आ महत्त्वपूर्ण कार्य रहे। एह मान्यता खातिर विष्वविद्यालय के तत्कालीन कुलपति डॉ. टी. बी. मुखर्जी के कृतज्ञता ज्ञापित ना कइल जाए त अनुचित होई। अखिल भारतीय भोजपुरी साहित्य सम्मेलन के साहित्यिक गतिविधि, बिहार विश्वविद्यालय में भोजपुरी के पढ़ाई आ राजनेता केदार पांडेय जी के प्रयास से बिहार सरकार ‘भोजपुरी अकादमी’ के गठन कइलस। मान्यता के दिसाईं भोजपुरी खातिर ई दोसर महत्त्वपूर्ण कदम रहल। धीरे-धीरे पटना विश्वविद्यालय, मगध विश्वविद्यालय, कामेश्वर सिंह दरभंगा संस्कृत विश्वविद्यालय आ देवघर हिन्दी विद्यापीठ जइसन शिक्षा संस्थान भोजपुरी के चाहे त विषय के रूप में चाहे एक पत्र का रूप में शामिल कर के अकादमिक मान्यता के विस्तार दिहलस। बिहार विश्वविद्यालय आ एकरा से अलग भइल जयप्रकाश वि.वि. में त आनर्स तक पढ़ाई शुरूए हो गइल रहे।\nसन् 1992 के शुरूआत में अखिल भारतीय भोजपुरी साहित्य सम्मेलन के जुझारू पदाधिकारी आ ‘भोजपुरी कलम’ के क्रांतिकारी संपादक पशुपति नाथ सिंह के प्रयास आ संयोजन में सम्मेलन का छपरा अधिवेशन में छात्र आ युवा साहित्यकार लोग के शामिल करत ‘भोजपुरी वाहिनी’ के गठन कइल गइल। एह में डॉ. ब्रजभूषण मिश्र आ कुमार विरल उनका साथे सहयोग कइलन। वाहिनी के कार्य में जयकांत सिंह ‘जय’, रवीन्द्र शाहाबादी, रवीन्द्र रवि, अम्बदत गुंजन आ जीतेन्द्र वर्मा जइसन युवा आ छात्र लोग सक्रिय भागीदारी कइल। छपरा अधिवेषन में वाहिनी भोजपुरी के मांग के लेके एगो लमहर जुलुस निकललस जवना में बूढ़-पुरनिया सभे शामिल भइल। भोजपुरी के प्रति वातावरण बनावे में भोजपुरी वाहिनी के कार्यक्रम पूरा योगदान कइल। पशुपति जी भोजपुरिया एम.एल.ए. आ एम.पी. लोग से संपर्क सधलें आ भोजपुरी अउर भोजपुरी क्षेत्र के पिछड़ापन के सवाल उठवलें।\nअखिल भारतीय साहित्य सम्मेलन के प्रयास से मगध विश्वविद्यालय से अलग भइल वीर कुँअर सिंह विश्वविद्यालय में तत्कालीन कुलपति डॉ. सुरेन्द्र प्रसाद सिंह द्वारा भोजपुरी विशय में एम.ए. के पढ़ाई षुरू कइल गइल। अकादमिक स्तर पर ई एगो विस्तार रहे। अब त पी-एच.डी. शोध-प्रबंध भी भोजपुरी में प्रस्तुत हो रहल बा। बी.आर.ए.बिहार विश्वविद्यालय में भोजपुरी में शोध-प्रबंध प्रस्तुत करे के अनुमति मिल चुकल बा। अकादमिक स्तर पर ई बड़हन उपलब्धि मानल जा सकत बा।\nपिछला सदी के अंत में बी.आर.ए. बिहार विश्वविद्यालय, मुजफ्फरपुर के ‘बिहार विश्वविद्यालय भोजपुरी साहित्य परिषद, के विस्तार देत’ भारतीय भोजपुरी साहित्य परिषद’ के स्थापना भइल, जवना से देश भर के भोजपुरी भाषी कॉलेज आ विश्वविद्यालय शिक्षक के जोड़े के प्रयास भइल। प्रो. भीमसेन सिंह के सहयोग से एकर पहिला अधिवेषन दिल्ली में भइल। भोजपुरी का मांग के लेके जंतर-मतर पर धरना दिआइल। महाराजगंज लोक सभा के सांसद श्रीमती गिरिजा देवी के प्रयास से एगो शिष्ट मंडल तत्कालीन राश्ट्रपति से मिल के अष्टम अनुसूची आ साहित्य अकादमी से मान्यता के माँग कइल। प्रतिनिधिमंडल में शामिल रहलें- छपरा के सांसद श्री लाल बाबू राय, पाण्डेय कपिल, डॉ. प्रभुनाथ सिंह, डॉ. रिपुसूदन श्रीवास्तव आ नागेन्द्र प्रसाद सिंह।\nमान्यता के दिसाईं जे भी छोट-बड़ उपलब्धि मिलल, ऊ बिहारे तक सीमित रहल। उत्तर प्रदेश के पूर्वाचल जे भोजपुरी बोले वाला लमहर भू-भाग बा, खाली साहित्यिक गतिविधि तक सीमित रहल। हालांकि, स्वतंत्रता सेनानी चित्तू पांडेय विधायक भइला पर विधान सभा में आ बलिया के सांसद चन्द्रिका सिंह संसद में भोजपुरी में भाषण देवे के कोशीश कर के भोजपुरी के मान्यता खातिर बेचैनी देखा चुकल रहस। सलेमपुर से सांसद-रामनरेष कुषवाहा भी भोजपुर राज्य निर्माण के सवाल उठवले रहस, बाकिर उत्तरप्रदेष में वातावरण ना बन पावल। उत्तर प्रदेश के सक्रिय लोग अ.भा.भो.सा.स. के गतिविधि में भरपूर योगदान देत रहल। आंजनेय जी, रामनगीना राय, लक्ष्मीशंकर त्रिेवेदी, अशोक द्विवेदी अइसन लोग में आगे-आगे रहलें। उत्तरप्रदेश में, अखिल भारतीय भोजपुरी परिषद, लखनऊ के स्थापना कर के प्रकाशन आ आयोजन का माध्यम से डॉ. राजेश्वरी शांडिल्य एगो जागृति पैदा कइली। एह संस्था का माध्यम से ओह लोग का मन से ई शंका निकलल, जेकरा मन में भोजपुरी से हिन्दी के अहित के बात बइठल रहे।\nभारतीय प्रशासनिक सेवा के पदाधिकारी डॉ. सतीश चन्द्र त्रिपाठी (महाराष्ट्र) आ डॉ. अरूणेश नीरन सेतु न्यास मुंबई के सहयोग से भारत आ भारत के बाहर बड़ा-बड़ा नगरन-महानगरन में अंतर्राष्ट्रीय आ राष्ट्रीय स्तर पर विश्व भोजपुरी सम्मेलन के आयोजन कइलें आ आजो कर रहल बाड़न। ई आयोजन सब अतना ‘गलैमरस’ यानी-देखनउक आ शोभनउक भइल कि खूब मिडिया कवरेज मिलल। भोजपुरी के प्रति उपेक्षो भाव राखेवालन का भोजपुरी का प्रति सोचे खातिर मजबूर होखे के पड़ल। एह संस्था से प्रशासनिक स्तर के पदाधिकारी लोग खुल के जुड़ल।\nभोजपुरी के सजग पहरूआ आ आयोजक डॉ. प्रभुनाथ सिंह जी ‘एगो संस्था’ विश्व भोजपुरी सम्मेलन’ के स्थापना कइलीं, जवना के मुख्यालय, दिल्ली में रखाइल। एकरो अधिवेशन दिल्ली सहित कई जगह भइल। एह संस्था से उहाँ का राजनेता लोग के जोड़नी। देश के हिन्दी के नामी साहित्यकार केदारनाथ सिंह के सहयोग त उहाँ का मिलते रहल, मैनेजर पाण्डेय जइसन आलोचक भी जुड़लें। विदेश से पेगी मोहन, सुचिता रामदीन, सरिता बुधु जइसनो लोग सक्रिय भइल, जवना से भोजपुरी का बल मिलल। एही संस्था के भूमिका रहे कि आगे चल के महाराजगंज (बिहार) के लोक सभा सांसद प्रभुनाथ सिंह जी संसद में भोजपुरी के आवाज बुलंद कइलीं। समय-समय पर रघुनाथ झा, सुशील मोदी, योगी आदित्यनाथ, साहित कई सांसद लोग प्रभुनाथ सिंह जी के समर्थन में आगे आइल।\nएह सब गतिविधि के अइसन प्रभाव पड़ल कि राजग सरकार के गृहराज्य मंत्री चिन्मयानंद जी का सहयोग से पूर्वांचल विश्वविद्यालय, जौनपुर में एम.ए. हिन्दी का पाठ्यक्रम में भोजपुरी एक पत्र का रूप में स्वीकृत भइल। बाद में गोरखपुर विश्वविद्यालय में भी ई अइसहीं एक पत्र के रूप में पाठ्यक्रम में स्वीकृत भइल। मान्तया के दिसाईं ई भोजपुरी का एगो फइलाव मिलल।\nई सब आयोजन, अधिवेशन, अलग संस्थन द्वारा समय-समय पर मांग के प्रस्ताव, डॉ. केदारनाथ सिंह, डॉ.मैनेजर पाण्डेय, डॉ. प्रभुनाथ सिंह वगैरह के सम्मिलित प्रयास से साहित्य अकादमी के कम-से-कम अतना मान्यता त देवहीं के पड़ल, जवना से अभी तक भोजपुरी कवि धरीक्षण मिश्र आ मोती बी.ए. जी का 25-25 हजार के फेलोशिप मिल चुकल बा। साहित्य अकादमी के अंग्रेजी पत्रिका ‘द इंडियन लिटरेचर’ के एक अंक पूरा सन् 2000 ई0 में भोजपुरी पर केन्द्रित बा। एह अंक में भोजपुरी कविता-कहानी-नाटक के अनुवाद छपल बा। ई भोजपुरी साहित्य के पहचान बनावे में आ दुनिया के जनावे में महत्त्चपूर्ण योगदान देले बा।\nदुगो संस्था- ‘पश्चिम बंग भोजपुरी परिषद्’ कोलकाता आ पूर्वांचल एकता मंच’, दिल्ली के योगदान मान्यता के दिसाईं कम नइखे। पूरब आ पछिम दूनों छोर के एह महानगरन में भोजपुरी भाषियन के संगठन कर के आ तरह-तरह का आयोजन का माध्यम से भोजपुरी के अलख जगावे आ मान्यता का दिसाईं मांग रखे में ई दूनों संस्था के महत्त्वपूर्ण योगदान बा। ‘भोजपुरी भारती’ जइसन संस्था गाँवा-गाँई छोट-छोट आयोजन करके सारन, सीवान आ गोपालगंज जिलन में भारतीय जागरण कइले बा।\nमान्यता खातिर भोजपुरी आन्दोलन में पत्र-पत्रिका के भूमिका कम ना रहल। जब भोजपुरी में पत्र-पत्रिका ना निकलत रहे, तब 1914 ई. में महान विद्वान आचार्य महाबीर प्रसाद द्विवेदी हिन्दी पत्रिका- ‘सरस्वती’ में हीरा डोम के भोजपुरी कविता ‘अछूत की शिकायत’ शीर्षक से छाप के एक तरह से भोजपुरी के साहित्यिक मान्यता प्रदान कइलीं। तब से भोजपुरी कविता आ गद्य हिन्दी के पत्र-पत्रिकन में छपे लागल। एह में ‘आज’ दैनिक के लमहर योगदान बा। आज में कविता त छपबे करे, स्तम्भ में ‘डॉ.मुक्तेश्वर तिवारी’ बेसुध के लिखल ‘चतुरी चाचा की चटपटी चिट्ठी’, ‘बरिसन प्रकाशित कइलस। एह से दुनिया भोजपुरी गद्य के लोहा मनलस। आज के अलावे कृषक, योगी, नवराष्ट्र, नवशक्ति, जनजीवन, नवभारत टाइम्स, नवभारत, राँची एक्सप्रेस, प्रभात खबर, साहित्य अमृत जइसन पत्र-पत्रिका भोजपुरी के खोज खबर लेत रहल। गद्य-पद्य छापत रहला आजो ‘दोपहर सामना’ (मुंबई), ‘रांची एक्सप्रेस’, ‘प्रभात खबर’ जइसन अखबार ई काम कर रहल बा।\nनिखालिस भोजपुरी के पहिला अखबर- ‘बगसर समाचार’ निकाले के हियाव 1915 ई. में जय परगास नारायण कइलें। ओकरा बाद से आज तक सैंकड़न पत्र-पत्रिका भोजपुरी के निकलल, बंद भइल आ आजो कुछ निकल रहल बा। एह में से कुछ के चर्चा ना कइल जाए त अनुचित होई। विशुद्ध रूप से भोजपुरी के साहित्यिक पत्रिका 1948 ई. में महेन्द्र शास्त्री जी के संपादन में ‘भोजपुरी’ (द्वै मासिक) नाम से निकलल, एक अंक निकल के बन्द हो गइल। 1952 में रघुवंश नारायण सिंह ‘भोजपुरी’ निकाले के शुरू कइलीं एकर पाँच अंक के संपादन प्रो. विश्वनाथ सिंह कइलीं। ई पत्रिका दम धरत, सुसतात कबो पटना आ कबो आरा से प्रकाशित होत 1974 ई. तक निकलल। अप्रैल 1960 ई से तिमाही ‘अँजोर’ निकले के शुरू भइल। एकरा प्रकाशन का पाछे पाण्डेय नर्मदेश्वर सहाय के धन आ अविनाश चन्द्र विद्यार्थी के मेहनत से रंग आ गइल। पं. गणेश चैबे जी के मानल जाए त एह पत्रिका के गुन देसे में ना विदेशो में गावल गइल। ई 1979 तक निकलल, जवना में कई गो विशेषांक रहे। डॉ. स्वामीनाथ सिंह के संपादन में ‘भोजपुरी कहानियाँ’ मासिक भोजपुरी संसद, वाराणसी से 1964 में निकले के शुरू भइल। बाद में एकर संपादन प्रो. रामबली पाण्डेय आ गिरिजा शंकर राय ‘गिरिजेश कइलीं आ ई 1977 ई. तक निकलल। ई पत्रिका पाठक वर्ग तइयार कइलस। एकर मांग एतना रहे कि ‘ए.एच.व्हीलर’ एकर वितरक बन गइल। डॉ. जितराम पाठक के संपादन में ‘भोजपुरी साहित्य’ 1964 ई. सें 68 ई. तक आरा से भोजपुरी साहित्य मंडल के मुख पत्र के रूप में निकलल, फेर 75 से 77 तक बक्सर से निकल के भोजपुरी के स्तरीय साहित्य परोसलस। पाण्डेय कपिल के संपादन में छपेवाला ‘उरेह’ भोजपुरी-सृजनात्मक साहित्य में गुणात्मक परिवर्तन ले आवे के सफल प्रयास कइलस। 1976 ई. से निकले वाली पत्रिका के अनियमित कई अंक निकलल। अखिल भारतीय भोजपुरी साहित्य सम्मेलन पत्रिका 1976 ई. से ही पटना से पहिले डॉ. बसंत कुमार के संपादन में2अंक, बाद में पाण्डेय कपिल के संपादन में चार अंक (1980 ई. में), 1986, 1987, 1988 में एक-एक अंक निकलल। उहें के संपादन में 1990 ई. से 2001 ई. तक मासिक निकलल। आजकल एकर संपादन प्रो. ब्रजकिशोर जी, डॉ.जीतेन्द्र वर्मा के सहयोग से कर रहल बानी। ई पत्रिका साहित्यकारन से सृजनात्मक सहयोग लेवे में आगे रहल आ खोज-खोज के साहित्यकारन के अपना साथ जोड़लस। एह पत्रिका के प्रकाशन में अर्थ सहयोग सत्यनारायण सिंह लगातार कइलें। आजकल प्रो. ब्रजकिशोर लगातार आ डॉ. जौहर सफिया बादी समय-समय पर अर्थ सहयोग देके साहित्यिक आन्दोलन के कायम कइले बाड़न। 1977 ई. में पं. बंग भोजपुरी परिषद के ओर से त्रैमासिक ‘भोजपुरी माटी’ निकलल। 1980 ई. से ई मासिक निकल रहल बा। पहिले एकर प्रधान संपादक प्रो.शिवनाथ चैबे आ संपादक वीरेन्द्र पाण्डेय रहीं। आजकल क्रमशः वीरेन्द्र पाण्डेय आ अनिल ओझा ‘नीरद’ रहल बानी। प्रबंध संपादक का रूप में सभाजित मिश्र के सहयोग उल्लेखनीय बा। निरंतरता से भोजपुरी लेखकन में ई उत्साह बनवले रखले बा।\nसन् 1979 ई. में बलिया से डॉ. अशोक द्विवेदी के संपादन में ‘पाती’ शुरू भइल, चार अंक निकलल। नया कलेवर में तिमाही 1992 ई. से लगातार निकल रहल बा आ साहित्यिक पत्रिका के नया प्रतिमान स्थापित कइले बा। एकरे में छपल कई सामग्री के ‘द इंडियन लिटेरेचर’ अनुवाद कर के छपलस। डॉ. राजेश्वरी शांडिल्य के संपादन में ‘भोजपुरी लोक’ कम अलख नइखे जगवले। हालाँकि एह में हिन्दी आ भोजपुरी दूनों भाषा में रचना छपत रहल। डॉ. अरूणेश नीरन के संपादन में 1996 ई. से तिमाही ‘समकालीन निकलत रहल बा। ई पत्रिका देखनउक-शोभनउक त बटले रहेबे कइल, ई भोजपुरी क्षेत्र के हिन्दी-संस्कृत के विद्वानन से भोजपुरियो लिखवइले बा। विनोद कुमार देव के संपादन में निकले वाला ‘महाभोजपुर’ के भूमिका कम नइखे।\nआज के तारिख में ‘पाती’, भोजपुरी सम्मेलन पत्रिका, भोजपुरी माटीं, हैलो भोजपुरी, भोजपुरिया संसार निकल के भोजपुरी आन्दोलन के गति दे रहल बा। ‘ई’ पत्रिका- ‘आखर’, मैना, मंथन आदि भरपूर साहित्य परोस रहल बा, नया-नया लोग में भोजपुरी के प्रति प्रेम पैदा कर रहल बा। बाकिर एह सब के बीचे भोजपुरी वार्ता, बिगुल, उगेन, कोइल, भोजपुरी कलम, लुकार, जगरम, गाँव घर, भोजपुरी अकादमी पत्रिका, परिछावन, भाषा-सम्मेलन पत्रिका, जिनगी आदि के योगदान ना भुलावल जा सके।\nभोजपुरी का मान्यता का दिसाईं आकाशवाणी दूरदर्शन, फिल्म आ कैसेट-रिकार्ड जइसन मिडिया के कम योगदान नइखे। लटत-बूड़त सैकड़ों फिलिम भोजपुरी में बन चुकल बा। कैसेट उद्योग से भोजपुरी गीतन के गूँज देश-विदेश चहुँओर पहुँचल बा। एकर आपन एगो बाजार तइयार भइल बा। ई अलग बात बा कि फिल्म आ कैसेट पर संस्कृति के बिगड़ल रूप प्रस्तुत करे के आरोप लागेला, बाकिर एकरा से भोजपुरी के प्रचार प्रसार खूब भइल बा। भोजपुरी के दुनिया जाने लागल बा। मनोज तिवारी ‘मृदुल’ जइसन लोकप्रिय कलाकार जब-जब मौका मिलल बा, अपना मंच से मान्यता के दिसाईं सरकार से निहोरा कइले बाड़न। खेती-किसानी आ लोक संस्कृति के बात क्षेत्रीय भाषा में करे के निर्णय से पटना से चउपाल में भोजपुरी भाषा के कप्पीयरर बुद्धन भाई के भोजपुरी जनता बड़ा पसन करत रहे। भोजपुरी नाटक ‘लोहा सिंह’ धारावाहिक प्रसारित होत रहे, जवना से जनता जुड़ल। अइसनके कार्यक्रम जुगानी भाई गोरखपुर से हरिराम द्विवेदी बनारस से प्रस्तुत करके भोजपुरी के श्रोता बढ़वलें। इलाबाबाद रेडियो ‘समझावन सुकुल के परिवार, धारावाहिक देके बड़ा नाम कमइलस। पटना रेडियो भोजपुरी के मिलल जुलल कार्यक्रम आरती में साहित्य, लोक साहित्य आ संगीत के प्रस्तुति कर के मिडिया में मान्यता देलस। दूरदर्शनो भोजपुरी कार्यक्रम दे रहल बा।\nएह आन्दोलन के भूमिका में सैकड़न साहित्यकारन के कइसे ना कृतज्ञ भइल जाई जे अर्थ का माथा पर लात धरत, बिना कवनो प्रकाशन आ वितरण-व्यवस्था के आपन धन गला के किताब छपावत आ रहल बा आ बाँट देता। एह से भोजपुरी साहित्य के भंडार भरल जा रहल बा।\nअब तक भोजपुर राज्य निर्माण के मांग उठ रहल बा। सबसे पहिले ई मांग आनंद मार्ग द्वारा उठावल गइल रहे। आजकल ‘भोजपुरी जनमोर्चा’ नाम से राजनीतिक दल एही मांग खातिर बनल बा।\nमान्यता के दुआर तक भोजपुरी के पहुँचावे में नापल-जोखल कदम उठावे के काम महाराजगंज (बिहार) लोक सभा के प्रतिनिधि सांसद प्रभुनाथ सिंह जी कइलीं। अन्तर्राष्ट्रीय भोजपुरी संगठन-विश्व भोजपुरी सम्मेलन के कार्यकारी अध्यक्ष सांसद प्रभुनाथ सिंह आपन निजी बिल – ‘द कंस्टिच्यूशन एमेंडमेंट बिल 2000, संख्या 6’ पेश कइलीं। बहस भी करइलीं, बाकिर सफलता ना मिलल। बाकिर, डॉ. जयकान्त सिंह ‘जय’, अध्यक्ष, भोजपुरी विभाग, बिहार विश्वविद्यालय, मुजफ्फरपुर एह दिसाईं उनका से संपर्क बनवले रखलन। ऊ भोजपुरिया क्षेत्र के प्रतिनिधि सांसद आ विधायक लोग से भी संपर्क साधत रहलन, बाकिर, जब 2003 ई. में संविधान में संशोधन करत मैथिली, संथाली, बोडो आ डोगरी के संविधान का अष्टम अनुसूची में शामिल कर लिहल गइल त लागल कि भोजपुरी का साथे उपेक्षा भाव राखल जा रहल बा। भोजपुरिया जन-जीवन दुःखी आ उदास हो गइल। बाकिर, एह दिसाईं अउर जोर-शोर से आवाज बुलंद कइल जात रहल। प्रभुनाथ बाबू, फेर एक बेर एह सवाल के उठवलीं त तत्कालीन गृह मंत्री आडवाणी जी के आश्वासन त मिलल, बाकिर राजग सरकार दुबारा ना बनल। प्रभुनाथ सिंह जी के एह प्रयास का समर्थन ओह घरी आ बादो में समय-समय पर सांसद रधुनाथ झा, नीतिश कुमार, सुशील मोदी, योगी आदित्यनाथ के मिलत रहल। यू.पी.ए. सरकार बनला का बादो प्रभुनाथ बाबू संसद में एह दिसाईं प्रयास करत रहलीं। सन् 2005 में बिहार में नीतीश जी के बिहार सरकार बनला का साथे भोजपुरी के अष्टम अनुसूची में शामिल करे के प्रस्ताव कैबिनेट के पास कर के भेजलस। एह में नोखा के विधायक श्री रामेश्वर चैरसिया जी के मुख्य भूमिका रहल।\nसांसद प्रभुनाथ सिंह जी एह दिसाईं यू.पी.ए. अध्यक्ष श्रीमती सोनिया गाँधी से भेंट करके भोजपुरी के अष्टम अनुसूची में शामिल करे के अनुरोध कइलीं। यू.पी.ए. सरकार महापात्रा कमिटी के गठन कर के रिपोर्ट मंगले रहे। ई रिपोर्ट आइल आ अनुकूल आइल।\nएही बीच4नवम्बर के अखिल भारतीय भोजपुरी साहित्य सम्मेलन का सासाराम अधिवेशन में लाखन का जन समूह का सामने केन्द्र सरकार के दूगो मंत्री डॉ. रघुवंश प्रसाद सिंह आ श्रीमती मीरा कुमार जी ई आश्वासन देके गइलीं कि अगिला सत्र में भोजपुरी के अष्टम अनुसूची में शामिल कर लिहल जाई।\nएही बीचे दिनांक 11 दिसम्बर 2006 के सांसद प्रभुनाथ सिंह का ध्यानाकर्षण प्रस्ताव का उत्तर में केन्द्रीय बाकिर यू.पी.ए. के शासनकाल के मंत्री लोग डॉ. मीरा कुमार, डॉ. रघुवंश प्र. सिंह, श्रीयुत् श्रीप्रकाश जायसवाल के आश्वासन आश्वासने भर रहल, पूरा ना भइल।\n2013 ई0 के नवम्बर में अ.भा.भो. साहित्य सम्मेलन के पटना अधिवेशन में भाजपा के बड़हन नेता लोग के जुटान आ चुनाव जितला पर भोजपुरी भाषा के मान्यता दिहला के आश्वासन पर भोजपुरिया 76 गो सांसद अपना क्षेत्र से दिहल। पूरा भोजपुरिया इला का भगवा रंग में रंगा गइल। चुनाव के दौरान सभा में रविशशंकर जी, रूढ़ी जी, मनोज तिवारी, जइसन लोग भोजपुरी में बोले त जनता के मन गद्गदाये लागे। प्र. मं. के प्रत्याशी मोदी जी एक-दू वाक्य बोल के भोजपुरी के सम्मान देखवलीं। बाकिर मान्यता वाला काम एन.डी.ए. सरकारो से अबहीं तक पूरा ना भइल। कोरा आश्वासने भर बा। एह बीचे ‘पूर्वांचल एकता मंच’ दिल्ली, आ ‘भोजपुरी जन जागरण अभियान समिति’ दिल्ली में लगातार धरना-प्रदर्शन करके आन्दोलन के आगे बढ़ा रहल बा। ‘जन जागरण अभियान समिति’ फेर अगस्त में संसद का शीत सत्र के दौरान धरना-प्रदर्शन के कार्यक्रम बना रहल बा।\nउत्तर प्रदेश से माननीय सांसद जगदम्बिका पाल जी प्राणपन से भोजपुरी के मान्यता खातिर सक्रिय भइल बानी। उहाँ के पीठ पर माननीय सांसद मनोज तिवारी जी आ मैथिली भोजपुरी अकादमी के अध्यक्ष श्री अजीत दूबे जी असवार बानी राजस्थानीयो के मान्यता के सवाल बा, एह से राजस्थान के सांसद मेघवाल साहेब के साथ एह लोग के संपर्क बनल बा। भोजपुरी आन्दोलन थथमल नइखे।\nआज जब चउतरफा खुशी बा आ केन्द्रीय मंत्री के द्वारा संसद का आश्वासन मिलल बा, त ई विश्वास कइल जा सकत बा कि ई काम पूरा होई। देश के प्रथम राष्ट्रपति डॉ. राजेन्द्र प्रसाद के मातृभाषा प्रेम जग जाहिर बा आ संविधान सभा के अध्यक्ष सच्चिदानंद सिनहो के। एह दुनु जने का भाषा के संवैधानिक मान्यता मिले में अतना देरी अचरज के विषय बा। बाकिर देरे से सही, मिलत जाए।\nअंत में हम अतने कहब कि अगर मान्यता मिल जात बा, त हमनी के काम खतम नइखे होत। हमनी का अउर सजग भइला के जरूरत बा। हमनी का अपने लोग पर धेयान देवे के बा। काहे कि मान्यता के विरोधी लोग मान्यता का बाद आगे आके ओकर लाभ लेवे के चाही। हम ई बता देवे के चाहत बानी कि साहित्य आकादमी में शामिल भोजपुरिया लोग हिन्दी के त काम करे, भोजपुरी का मान्यता के बाते ना करे। ई डॉ. सुनीति कुमार चटर्जी, अध्यक्ष, साहित्य अकादमी के मैथिली-हिन्दी साहित्यकार बाबा नागार्जुन से भइल बात-चीज में स्पष्ट भइल। अइसने कुछ बात बंगला के विद्वान अन्नदाशंकर राय 1989 ई. में शांतिनिकेतन में पं0 गणेश चैबे आ डॉ. कृष्णदेव उपाध्याय के बतवले रहीं।\nअंत में हमरा एतने कहे के बा कि भोजपुरिया का अपना अस्मिता के पहचान करे के बा। आन्दोलन चलत रहे के चाहीं। आपन पहचान करीं, आपन अस्तित्व बचवले राखीं। भोजपुरी एगो लमहर जातीय संस्कृति ह। एकर पहचान बनल रहे।\nअंत में मोती बी.ए. के कुछ पाँति प्रस्तुत करत हम विराम देवे के चाहब-\nअपना चिजुइया के जेहि नाहीं बूझी,\nदुनिया में ओकरा के केहू नाही पूछी ।\nअपने चिजुइवा से अपने बेगाना,\nचारो ओरिया खोज अइल पवल ना ठेकाना।


दि कश्मीर फाइल्स : एगो फिलिम जवन देश के मिजाज बदल दिहलसि – Anjoria\nमार्च 31, 2022 डायरेक्ट एक्शन डे, दि कश्मीर फाइल्स, नरसंहार, मोपला नरसंहार, हिन्दू\nफिलिम त बहुते बनली सँ, कुछ सफल भइली सँ, त कुछ असफल. बाकिर बहुते कम फिलिम अइसन होखेली सँ जवन देश के मन मिजाज बदले के बेंवत राखेली सँ.\nअइसने एगो फिलिम पिछला दिने आइल जवना के सफलता देखि के इहे लागत बा कि ई फिलिम देश के मन मिजाज बदल के राख दी. गंगा-जमुनी तहजीब के चरचा हमेशा हमेशा खातिर बन्द होखे के उमेद जाग गइल बा.\nवइसे त देश में कई बेर आ कई जगहा हिन्दूवन के नरसंहार भइल. बाकिर केरल के मोपला नरसंहार, बंगाल के डायरेक्ट एक्शन, अउऱ कश्मीर में हिन्दूवन पर भइल अत्याचार इतिहास के ऊ करिखाह पन्ना हई सँ जवना पर आजु ले साँच ना त जाने दीहल गइल, ना बतावल गइल. कश्मीर में नरसंहार त भइल हिन्दूवन के बाकिर कांग्रेसी आ बँवारा कुचक्र में एकरा के कश्मीरी पंडितन के पलायन बता के पल्ला झाड़ लीहल गइल.\nएहसे पहिले कि हम दि कश्मीर फाइल्स के चरचा करीं, हम मोपला नरसंहार आ डायरेक्ट एक्शन डे का बारे में संक्षेप में कुछ बतावल चाहब. देश के आ हिन्दूवन के दुर्भाग्य रहल कि मजहबी आधार पर भइल देश के बँटवारा का बावजूद देश में हिन्दूवन के ऊ अधिकार कबो ना मिल सकल जवना के ऊ हकदार रहलें. अय्याश नेहरु आ मोहनदास के साजिश का चलते देश के ऊ इतिहास पढ़ावल गइल, आ आजु ले पढ़ावल जात बा, जवना से हिन्दूवन पर भइल अत्याचारन के हकीकत छुपल रहि जाव.\nआजादी का बाद के शुरुआती बरिसन में देश के शिक्षा मंत्री हर बेर मुसलमानन के बनावल गइल आ इतिहास लिखे के जिम्मा बँवारा गिरोह के इतिहासकारन पर छोड़ दीहल गइल. एह चलते देश में एगो अइसन मायाजाल बिछावल गइल जवना चलते हिन्दू कबो आपन हक ना पा सकसु. एगो कांग्रेसी प्रधानमंत्री त बेहाया का तरह कहि दिहलसि के देश के संसाधनन पर पहिला हक मुसलमानन के बा. देश के अनेके हिस्सन में अल्पसंख्यक हो चुकल हिन्दूवन के जरुरी संरक्षण ना दीहल गइल. कश्मीर, उत्तर पूर्वी राज्यन आ अंडमान निकोबार में हिन्दूवन के तादाद बहुते कम बा बाकिर ओहिजो अल्पसंख्यकन के मिले वाला संरक्षण ओहिजा के बहुसंख्यक जमातन के दीहल जा रहल बा. वइसे अब अल्पसंख्यक वाला मामिला का बारे में सुप्रीम कोर्ट में सुनवाई हो रहल बा आ केन्द्र सरकार हलफनामा दे के कहले बिया कि ई राज्य सरकारव पर बा कि ऊ अपना राज्य के अल्पसंख्यक के ओकर हक देव. केन्द्र देश भर का आधार पर अल्पसंख्यक तय कइले बावे.\nदिल्ली के स्कूली शिक्षकन के वेतन देबे में आपन असमर्थता जतावे वाला केजरी हर साल करोड़ो रुपिया मस्जिद का इमामन के बीच बाँटत बा. हर मजहब के आपन मजहबी शिक्षा देबे के अधिकार बा बाकिर हिन्दूवन के ई अधिकार नइखे कि ऊ अपना मजहब के शिक्षा दे सकसु. हिन्दू मन्दिरन पर बेहाया तरीका से काबिज सरकार ओह मन्दिरन के मिलल चढ़ावा के इस्तेमाल गैर हिन्दू उद्देश्यन ला इस्तेमाल कर रहल बाड़ी सँ. दुख के बात बा कि आठ बरीस के शासन का बादो छप्पन इंची सीना के दावा करे वाला मोदी के करेजा नइखे कि ऊ हिन्दूवन का साथे होखत एह पक्षपात के बन्द करि सकसु. उलटे एह सरकार में मुसलमानन के मिले वाला अनुदान कांग्रेसियो सरकारन से आगे बढ़ गइल बा. आ एह सब का पीछे गाँधी नेहरु साजिश बा जवना के काट भाजपो नइखे निकाल सकत. एह सरकार में राहुल गाँधी के राष्ट्रियता के मामला, नेशनल हेराल्ड घोटाला के मामिला, रामसेतु के मामिला, मन्दिरन पर सरकारी कब्जा के मामिला, समान नागरिकता संहिता वगैरह कई मुद्दा दबा दीहल गइल बा. काहे कि मोदी के विश्वनेता बने के बा. खैर विषय के मूल से भटकाव छोड़त लवटल जाव.\nबरीस 1921 के मोपला नरसंहार का दौरान मुसलमान केरल के मालाबार में जवना वीभत्स तरीका से हिन्दूवन के नरसंहार कइलें ओकरा के माफ ना कइल जा सके. वरियमकुन्नथ कुंजाहमद हाजी का नेतृत्व में नाहियो त अढ़ाई हजार हिन्दूवन के बेरहमी से हत्या कइल गइल. नाहियो त छब्बीस हजार हिन्दू आपन घर बार छोड़ के भाग परइलें. आ सैकड़न हिन्दू मंदिरन के विध्वंस करत अढ़ाई हजार से अधिका हिन्दूवन के जबरिया मुसलमान बना लीहल गइल.\nएह वीभत्स घटना के रुप बदलि के मोपला विद्रोह के नाम दे दीहल गइल जवना में जमींदारन का खिलाफ किसानन के विद्रोह के कथा बनावल गइल. देश पर मुस्लिम आधिपत्य के सपना देखत खिलाफत आन्दोलन चलावल गइल. एह खिलाफत आन्दोलन के मोहनदास के भरपूर सहयोग मिलल. गाँधी का नाम से मशहूर मोहनदास के निकहा से मालूम रहुवे कि खिलाफत आन्दोलन हिन्दूवन का खिलाफ जाई. मोहनदास के शौकत अली आ मोहम्मद अली साफ बता दिहले रहलन स कि जिहाद के एह लड़ाई में हिन्दूवन से लड़े के योजना बा. एकरा बावजूद मोहनदास हिन्दूवन से अपील कइलसि कि ऊ लोग सगरी अत्याचार हँसि के सहसु आ खिलाफत आन्दोलन के समर्थन करसु. कहलसि कि ब्रिटिश हुकुमत सात करोड़ मुसलमानन के मजहबी भावना से खेलत बिया आ मुसलमानन के पूरा हक बा कि ऊ एकरा खिलाफ आन्दोलन करसु आ हिन्दू हर हालत में ओकर साथ देसु.\nएही तरह ब्रिटिश काल में बंगाल के मुख्यमंत्री रहल सोहरावर्दी के शासन काल में 16 अगस्त 1946 का दिने हिन्दूवन का खिलाफ डायरेक्ट एक्शन डे के एलान भइल रहे, तीन दिन पहिले से पूरा राज्य के पुलिस वालन के छुट्टी पर भेज दीहल गइल रहे जेहसे कि मुसलमानन के हमला बेरोकटोक चलि सको. मुसलमानन के मांग रहुवे कि देश के मुस्लिम बहुल इलाकन के देश से अलगा करि दीहल जाव आ हिन्दू एह नाजायज मांग से सहमत ना रहलें. कांग्रेस देखावे खातिर एह मांग का खिलाफ रहुवे बाकिर मनही मन ओकरो इरादा रहुवे कि देश के बाँटिए दीहल ठीक रही.\n16 अगस्त 1946 का दिने भइल एह डायरेक्ट एक्शन में देश में कई एक जगहा हिंसा भइल बाकिर सोहरावर्दी के सह मिलला का चलते बंगाल पर एकर असर सबले खतरनाक रहल. ओह दिने तब के कलकत्ता मे चार हजार से बेसी हिन्दूवन के काट डालल गइल. जिन्ना के खुला एलान रहुवे कि या त ओकरा हिन्दूस्तान के विभाजन चाहीं ना त ओकरा के बरबाद कर दीहल जाई.\n16 अगस्त के बवाल लालबाजार थाना इलाका से शुरु भइल आ देखते देखत कई इलाकन में पसर गइल काहे कि एकरा ला पहिलहीं से हर मस्जिद में बतावल गइल रहुवे. आखिरकार देश के बँटवारा हो के रहल.\nएह बँटवारा का बाद मिलल आजादी में ब्रिटिश सरकार हर राजा के आजादी दे दिहलसि कि उनुकर मन करे त आजाद रहसु भा अपना पसन्द के देश में शामिल हो जासु. कश्मीर के राजा हरि सिंह के कुछ समय लागल फैसला करे में आ एही बीच पाकिस्तान राज्य पर हमला बोल दिहलसि जवना में ओहिजा के स्थानीय मुसलमान महलावरन के भरपूर साथ दिहलें. भारत के प्रधानमंत्री का हिला-हवाली का चलते सेना भेजे में देरी भइल आ कश्मीर के एगो बड़हन हिस्सा पाकिस्तान का कब्जा में चलि गइल. ओकरा बावजूद कश्मीर के मुसलमान चाहत रहलें कि ओहिजा से हिन्दूवन के भगा दीहल जाव आ पाकिस्तान से मिल जाइल जाव. आ तबहिंए से हिन्दूवन का खिलाफ हिंसा आ अत्याचार के दौर शुरु हो गइल.\nएकर सबले वीभत्स रुप देखे के मिलल 19 जनवरी 1990 का दिने. फारुख अब्दुल्ला एह नरसंहार के तय दिन का एक दिन पहिले योजनाबद्ध तरीका से मुख्यमंत्री पद से इस्तीफा दे के इंगलैण्ड चलि गइलन. अचानक आइल एह इस्तीफा से राज्य में सरकार हीनता के हालात बनि गइल. कई दिन पहिले से मस्जिदन से लाउडस्पीकरन पर एलान होख लागल रहुवे कि सगरी हिन्दू अपना बहिन बेटी आ बीबी के छोड़ के भाग जासु.\nदुख के बात ई रहल कि ओह दिने भइल हिन्दूवन के नरसंहार करे में पाकिस्तान से आइल आतंकी ना पास पड़ोस के मुसलमाने शामिल रहले जिनका साथे हिन्दूवन के रोज के भेंट मुलाकात के सिलसिला रहुवे. ओहनी के सब मालूम रहुवे कि केकरा के कइसे मारे के बा. बाकिर हिन्दुस्तान के नालायक सरकार एकरा के कश्मीरी हिन्दूवन के पलायन के नाम दे दिहलसि आ बँवारा आ लिब्रांडू मीडिया आजु ले एकरा के कश्मीरी पंडितन के पलायने कहि के बतावत रहेले.\nबाकिर हिम्मत कहीं विवेक रंजन अग्निहोत्रि आ पल्लवी जोशी के जे एह सगरी नरसंहार के परत दर परत खोलि के देश का सोझा राख दिहलें. अभिव्यक्ति के आजादी के पैरोकार आ हिन्दू विरोधी मीडिया भरपूर कोशिश कइलसि के एह फिलिम के फ्लाप करवा दीहल जाव. अधिकतर मीडिया शुरु में एह फिलिम के चरचा करे से भागत रहलें. बालीवुड गिरोह जतना अड़ंगा डाल सकत रहुवे, डललसि. बाकिर देश के हिन्दूवन में एगो नया चेतना आइल बा जवना का चलते मुँहामुँही प्रचारे एह फिलिम के जबरदस्त सफलता दिआ दिहलसि. 15 करोड़ के लागत से बने वाली फिलिम तीन सौ करोड़ के कमाई कर चुकल बिया आ एह सफलता से अउरिओ निर्माता निर्देशक एह तरह के फिलिम बनावे का ओर बढ़ीहे.\nसुने में आ रहल बा कि “1921 पुझा मुथल पुझा वारे” (1921 नदी से नदी ले) नाम से एगो मलयालम फिलिम बनावल जा रहल बा जवना में मोपला नरसंहार का बारे में देश के बतावल जाई. एह फिलिम के निर्देशक अली अकबर हउवें जे जनम से त मुसलमान रहलें बाकिर बाद में घर वापसी करत हिन्दू हो गइल बाड़न. उनकर नयका नाम रामसिंहन हवे. उमेद कइल जा सकेला कि जवना तरह कश्मीर फाइल्स फिलिम देश के मानस बदले के काम कइलसि ओही तरह इहो फिलिम ओकरा के अउर पोढ़ करी.\nअब आईं दि कश्मीर फाइल्स फिलिमो का बारे में चरचा कर लीहल जाव. हम अबहीं ले ई फिलिम नइखीं देखले आ देखे के कवनो इरादो नइखे. काहे कि हालही में हमार एंजिओप्लास्टी भइल बा आ एह फिलिम के तनाव शायद हमार कमजोर हृदय बरदाश्त ना कर पाई. कइसे केहू निस्पृह भाव से देख सकी कि कइसे एगो मेहरारु के पहिले त सामूहिक बलात्कार कइल जात बा आ बाद में ओकरा के बिजली के आरा मशीन पर चीर दीहल जात बा. कश्मीर में हिन्दूवन पर भइल ई अत्याटार आम हिन्दुस्तानी के कबहूं जाने ना दीहल गइल आ एह साजिश में एह देश के मिडियो भरपूर सहजोग दिहले रहुवे.\nबाकिर दि कश्मीर फाइल्स का बाद एह अत्याचार के झूठलावल आसान ना हो सकी. दिल्ली के गिरगिटहा मुख्यमंत्री विधानसभा में एह अत्याचारन के बात पर राक्षसी अट्टहास कइलसि आ कहलसि कि ई फिलिम झूठ देखावत बा. बाकिर बाद में जवन चौतरफा आलोचना होखे लागल ओकर त एकरी पर आपन गिरगिटहा पलटी मारत ऊ कई गो चैनलन पर आपन सफाई देत नजर आइल.\nदेश के मानस त पहिलहीं से बदलल शुरु हो गइल रहुवे आ ओहमें अब अउऱ तेजी से बदलाव होखी. हालही ले हर चुनाव से पहिले नेतवन के जालीदार टोपी में देखल आ इफ्तारी के भोज खात देखल आम बाति रहुवे. बाकिर अब उहे नेता लिलार पर चंदन लगवले मंदिरे मंदिरे घूमत लउकल बाड़ें. कवनो नेता के बेंवत नइखे कि ऊ हिन्दूत्व का खिलाफ जा सके.\nआशा कइल जाव कि संतन के कत्लेआम करे वाली इंदिरागाँधी, कारसेवकन पर गोली चलवावे वावा मुल्लायम, गोधरा में ट्रेन के एगो बोगी जरा के ओकरा में मार दीहल बेकसूर कारसेवकनो पर कवनो फिलिम जल्दिए बनी. बने के त पश्चिम बंगाल विधानसभा चुनाव का बाद भईल हिन्दू विरोधी हिंसो पर फिलिम बने त स्वागत कइल जाई.\nएह फिलिम के आलोचना करे वाला अब कहत बाड़ें कि कुछ मुसलमानन के अपराध खातिर पूरा कौम के दोषी ठहरावल बेजा होखी. बाकिर सैकड़न बरीस से साथ रहे वाला लोग जब आपन आचरण देखावत रहुवे तब बाकी के मुसलमान केने लुका गइल रहलें, एकरो जवाब मिले के चाहीं. गंगो हमरे, जमुनो हमरे त गंगा जमुनी तहतीब कइसन.\nहिन्दू जाग गइल बा आ अब ओकरा के जगवले रखला के जरुरत बा. हर आदमी अपना जाँगर भर एह काम में सहजोग देव. पुष्पेन्द्र जी के भाषण के एगो अंश उद्धृत बा – जे लिख सकत होखे से लिखे, जे बोल सकत होखे ऊ बोले. अगर बोल नइखी सकत त जे लिखे बोले के काम कर रहल बा ओकरा साथे खड़ा हो जाई. ई मत सोचीं कि आग पड़ोसी का घर में लागल बा. देर सबेर ई आगि हमना सभके अपना गिरफ्त में लेबे के कोशिश करी. ओकरा से पहिले एह हिन्दू विरोध के जड़मूल से खतम कइल जरुरी बा.


नीक भा निमन (बतकुच्चन – 196) – Anjoria\nपिछला बेर निमन के चरचा भइल रहुवे. चरचा पूरा ना पड़ल काहे कि ओह बात के अउरीओ तरह से देखल जा सकेला. आ आजु ओकरे के दोसरा कोण से देखे के कोशिश करऽतानी.\nनिमन भा नीक के मतलब होला बढ़िया, उत्तम, अच्छा. निमन भा नीक हमेशा कवनो दोसरा तुलना का हिसाब से देखल जाला. तोहार काम निमन बा कि हमार, तोहार बनावल नीक लागत बा कि हमार. अइसन कबो ना हो सके कि नीक भा निमन सबका ला नीक भा निमन होखो. हमेशा कुछ ना कुछ लोग खातिर कवनो निमन भा नीक बात बाउर हो सकेला आ होखबो करेला. एके तरह के बेवहार खातिर बेटा के शिकायत आ दामाद के बड़ाई त रउरो सभे सुनलही होखब. जवना के बेटी के गुण बतावल जाला उहे पतोहिया के दोस बन जाला. तिखर घाम होखे त माटी के बनावल सामान सुखावे वाला ला निमन रही बाकिर खेती बाड़ी करे वाला बाग बगइचा वाला माली खातिर परेशानी के दिन हो जाला.\nएक दिन अपना परिचित से पूछनी कि चाचा बुढ़ापा के देखभाल कइसे होखत बा? अरे का पूछले बाड़ऽ? बेटी दामाद बीच-बीच में आ के देखत-भालत रहेलें सँ. फेर हम पूछनी कि आ बेटा-पतोहू? त कहलन कि ओकनी का बारे में त पूछबे मत करऽ हमेशा अपना बेमार सासे-ससुर के देखे जात रहेलें सँ. एही तरह चाची से पूछनी कि का हाल बा घर परिवार के? पतोहिया त बड़ी गुनगर आइल बिया. कहली कि हँ बबुआ बहुते गुनगर हियऽ? भतार के अपना अंंगुरी पर नचवले रहेले आ बेटा हमार अइसन मउग निकल गइल कि पतोहिया से पूछले बिना कुछ करबे ना करे. फेर जब बेटी दामाद का बारे में पूछनी त कहली कि किस्मत बढ़िया रहुवे कि दामाद नीक भेंटा गइल. बेटी के बहुते मानेला. बिना ओकरा से पूछले कुछउ ना करे. आ बेटीओ मलकिनी बन के रहतिआ.\nहम चुपचाप आपन रहता धइनी. जानत रहनी कि चाची से आगे बतियवला से कवनो फायदा ना होखी उलुटे हमरे के घर फोड़वा कहे लगीहें. बाकिर सोचीं कि एके तरह के बेवहार खातिर एक आदमी निमन आ दोसरका के बाउर कइसे कहल जा सकेला. ठीक ओही तरह निमनो दिन का बारे में कहल जा सकेला. जब जनता के निमन दिन आई त कुछ लोग ला जरूरे बाउर दिन हो जाई. ऊ लोग त ओह पुरनका निमन दिन के तिकवत रहि जाई जब करोड़ों अरबों के घोटाला के जीरो-लाॅस (कुछउ नुकसान ना) बतावल जात रहुवे. काम के इज्जति होखे लागे त देहचोरवन के निमन दिन कइसे आई. पुलिस ठीक से काम करे लाग जाव त चोर-चकारन के निमन दिन केने रही? एहसे ई सवाल त हमेशा बनल रही कि निमन दिन केने बा, कब आई. रउऱा ला निमन दिन कुछ अउरे होखे वाला बा हमरा ला कुछ अउरे.\nआ जब निमन आ नीक के अतना चरचा कर लिहनी त तनी बाउरो का बारे में बतिया लीहल जाव.\nबाउर माने खराब, गुणहीन, स्वादहीन. जइसे कि निमन कुछ खास संदर्भ में निमन होखेला ओइसहीं बाउरो कुछ संदर्भ में बाउर कहाला. निमन आ बाउर हमेशा निमन भा बाउर ना होखे. बाउर कबो कबो मजबूरिओ में बने के पड़ेला. याद आवत बा एगो भोजपुरी कहाउत कि अपना दुख से भइनी बाउर, के कूटी सरकारी चाउर? कहे के मतलब कि अपना मजबूरी में हमरा बाउर बने के पड़ गइल आ एह हालात में कवनो सामाजिक काज हमरा से होखे के उमेद मत करीं.\nPrevious Post: उदित नारायण आ मालिनी अवस्थी के पद्म पुरस्कारन ला चुनल गइल\nNext Post: प्रियंका चोपड़ा भोजपुरी फिलिम बनइहें